Jamita Evangelium Minggu XXI Dung Trinitatis 5 Nopember 2017: Mika 3: 5-12 Pasombu Jahowa Paturehon Ngolum Pelita Batak Online\nMinggu, 05 November 2017 14:51:00\nOleh: Pdt Dr Robinson Butarbutar, Ketua Rapat Pendeta HKBP\nMansai urgen do jamita na dienet sian buku ni Panurirang Mika di tonga-tonga ni hajolmaon di tingki on, ndang marimbar di tonga-tonga ni huria tarlumobi saminggu dung dipestahon angka huria protestan di sandok portibion, nang di tongatonganta, 500 taon reformasi pinatupa ni Dr. Martin Luther di abad pasampuluonomhon di tonga-tonga ni Huria ni Kristus di tingkina, na gurasana taida, tahilala dohot tahatidangkaon sahat tu tingki on. Boasa? Atik pe angka halak Kristen na reformis do ganup partohonan dohot ruas ni HKBP alai sotung adong manang bahat dope hita na so reformis di ngolunta nang ulaonta. Bahat situtu do sipaimbaruon ni angka na porsea i di ngolu ni masyarakat dohot di tonga-tonga ni huria ni Kristus i di tingkinta nuaeng. Dohot do hita dipangke Debata laho paimbaruhon portibion, manjouhon tu donganta jolma asa olo pasombu Debata paturehon ngolunta, ngoluna, ngolu nasida.\nMolo tasulingkiti bagas sian simalolong partondion, ampit do topik ni minggu sadarion na pinapillithon ni uluan ni hurianta gabe jamita di tonga-tonganta mangondolhon isi panurirangion ni Mika 3: 5-12 on, i ma: Pasombu Jahowa Paturehon Ngolum. Boasa?\nNa tinuju ni hata 'ngolum' ndang holan ngolunta marsasahoum, marsasabangso, ndang holan ngolu ni hajolmaon marsada-sada, ndang holan ngolu ni nasa hasiangan on dohot angka na di bagasanna, alai dohot do ngolu ni huriaNa na hinaholonganNa i, na pinajongjongNa i, dipatureture Debata sian parjadina sahat tu tingki on. Sian parjongjong ni huria ni Kristus di portibion, sai dipasirisasari Debata do ngolu ni huria i di sandok partingkian dohot di sandok inganan na marragam i. Disarihon Debata do ngolu ni huriaNa, HKBP marsasapunguan di angka huria, resort dohot distrik, alai dohot do ruas ni huria marsadasada,\nNa hinangkam ni hata paturehon, tung bagas do, i ma padengganhon na so denggan, paaturhon na so atur, pasintongkon na sala, paimbaruhon naung buruk.\nHata pasombu-hon Debata i mansai ringkot do ondolhononta di partondion tarlumobi di partingkianta nuaeng naung sahat tu sada ngolu partondion na naung mangasahon dirinta sandiri mangadopi tantangan ni ngolunta. Tasura dohot tapingkir naung tarbahen hita jolma patureturehon dirinta. Tasura naung tarbahen hita sandiri patureturehon ngolu parhuriaonta. Ndang taloas manang tapasombu Debata paturehon ngolunta, ngolu ni huria i, ngolu ni bangsonta, ngolu ni portibion.\nPatureturehon ngolu ni bangsoNa na hinaholonganNa na naung madabu tu bagasan dosa na pinatupa ni Debata Jahowa ni Israel di partingkian ni si panurirang Mika do ia sangkap ni Debata andorang so tarbuang nasida di na dijou ibana panurirang Mika pasahathon hataNa tu nasida. Ai nunga sahat parngoluan ni bangso i tu sada partingkian na maralo tu lomo ni roha ni Debata. Dia ma i? I ma nunga dipatupa nasida hajahaton maradophon rakyat na pogos tarlumobi na mangolu di angka huta, holan laho membangun, pamorahon angka parhuaso na di pusat-pusat perkotaan, tarlumobi di Jerusalem. Jala na jumorbut i ma, angka tokoh partondion ni bangso i na diarop Debata pajongjong hatigoran nunga di tonga-tonga ni bangso i nunga gabe dohot sarombang dohot angka uluan politis. Angka partohonan partondion ni bangso i, na ingkon patuduhon tiruan di jolo ni angka raja, pengusaha, partani, pardengke, dna di pangulahonon ni lomo ni roha ni Debata, nunga meret sian ulaon nasida.\nAdong tolu tokoh partondion di parugamoon dohot di pengadilan ni bangso i na diida Debata manimbil sian ulaon nasida, i ma parjolo angka uluan di pengadilan na manguhum parjahat dohot mangondihon/ patigorhon na bonar; paduahon angka malim di bagas joro na manghobasi pangajarion taringot tu lomo ni roha ni Debata, panombaon dohot pamelean tu Debata dohot pasahat tangiang pangondianon tu jolo ni Debata, dohot na patoluhon angka panurirang na manoarahon soara ni Debata na paingothon, maminsang dohot manjouhon hamubaon. Tolunsa partohonan i nunga sarombong dohot angka raja nang pengusaha na naung mamoro angka na metmet laho membangun kota.\nMolo dipasombu Debata nasida songon i humatop ma maup bangso i. Ingkon patureonNa do i. Ingkon tongosonNa do panurirang Mika. Apala tohonan partondion dohot moral na tolu i do na dikritisi panurirang Mika di ayat 5-8 dohot di ayat 9-12, laho maminsang nasida, i ma pabotohon na marbiasbias di uhum dohot papeol nasa hatigoran (ayat 9), na paulihon kota Jerusalem marhite mudar ni na pogos, marhite hageduhon, asa muba. Gariada migor dipabotohon panurirang i do panghorhon ni hasalaan ni angka partohonan na tolu i, i ma uhum na pasti tu kota Jerusalem na dibangun dohot mudar i (ayat 12), i ma Sion/Jerusalem/Dolok Ojahan ni bagas joro ni Debata i: Gabe hauma tur, timbunan batu, gabe tombak. Tolunsa partohonan i (panurirang, malim dohot panguhum) mangasahon goar ni Debata:\nNaparjolo, maminsang panurirang. Dia ma na pinatupa ni panurirang naung dibondut tondi ni jaman i? I ma: Mangaliluhon bangsoNa marhite na maningtinghon dame ala nunga dilehon sipanganon sihilhilon nasida (ayat 5). Dijalo nasida perak sian angka raja dohot namora asa ndang be maminsang na sala nasida, alai baliksa mandok di bagasan Jahowa ndang pola adong panghorhon ni pemerasan maradophon napogos i di masa depan ni bangso i: "Nda Jahowa do di tongatonganta? Ndang tagamon ro hamagoan tu hita" (ayat 11).\nPanghonghonna ndang tarbahen angka panurirang i be marnida pangungkapon sian Debata di borngin nang arianna i. Lapatanna nunga agoan panjouon hapanurirangon be nasida. Ndang tarbahen nasida be manurirangi denggan, ai so manghatai be Debata dohot nasida, ndang tarbahen nasida be manghatahon hata panurirangon (ayat 6-7), marasing sian panurirang Mika na digohi hagogon (Heber: koakh), Tondi (Heber: ruakh), panguhumion (Heber: misyfat), dohot hatogaon (Heber: gebura) ni Jahowa (ayat 8). Ndang panurirangion na tutu be panurirangion nasida. Nunga disegai nasida tohonan panurirangion i.\nNapaduahon, maminsang angka malim, na mangajari bangso i taringot tu lomo ni roha ni Debata marhite na manjalo perak (ayat 11).\nNapatoluhon, maminsang angka uluan, na manjalo sisip (Heber: syekad) di na mandabu uhum, na so jadi patupaon ni panguhum (ayat 11).\nTaboto do na di sejarah ni bangso i ndang dipasombu nasida Debata patureturehon nasida. Baliksa dialo do. Ndang muba nasida. Panghorhonna tarbuang do nasida.\nSiala ni i, mansai ringkot do di minggunta sadarion bahenon ni angka partogi ni huria ni Kristus di portibion, ndang marimbar di tongatonga ni HKBP-partohonan di tonga-tonga ni huria nang di duru ni huria, asa pasombuhon dirina paturetureon ni Debata marhite na mangihut on:\nAngka partogi di tonga-tonga ni huria i, sian partohonan gok tingki, na manghamham ulaon ni Kristus dohot sude angka dongan nasida partohonan na asing, sahat tu angka parhalado partohonan na so gok tingki na asing, nang parhalado na so partohonan, ingkon do manimbang-nimbangi di ari on dohot di ari-ari na ro manang na hot dope nasida mangulahon tohonan nasida, manang nunga gabe songon partohonan panurirang nang malim ni bangso Israel di partingkian ni si Mika nasida nuaeng on: Mangulahon tohonanna mangasahon goar ni Debata, alai impolana nunga mangaliluhon ruas ni huria i, nunga berorientasi tu hepeng, materi? Molo na paduahon i do, ingkon muba be do hita. Molo ndang muba hita, mampanghorhon na so denggan do i tu hurianta secara menyeluruh.\nAngka ruas ni hurianta na mangula di duru ni huria, i ma angka naposo ni Debata disi, tarlumobi angka sialo hajahaton dohot sipajongjong hatigoran (angka sibahen uhum, i ma DPR/DPRD, angka sipajongjong uhum, i ma angka polisi na marragam ulaonna i sahat tu polisi kehutanan, dohot angka jaksa nang hakim sian tirket na tumoru sahat tu na tumimbo): Beha do nasida mangula saleleng on manghobasi rakyat Indonesia?\nBebas do sian sisip, korupsi? Molo i do, tapuji ma Debata.\nManjalo sisip do papeol uhum di tonga-tonga ni bangsonta? Suraon do na parsidohot do angka hita na mangula disi mambahen sahit ni bangsonta Indonesia na so tarpamalum hita, i ma korupsi i? Molo on do, ingkon manolsoli ma, jala muba, unang sanga Debata sandiri ro manguhum hamu, atik pe malua dope hamu sian uhum.\nMarhite na muba do tapaloas Debata patureturehon ngolunta, asa unang gabe marjea masyarakat, negara nang huria i. (*)


Jamita Minggu Evangelium, 3 Nopember 2019 Minggu XX Dung Trinitatis :"Saroha Sapingkiran di Bagasan Tuhan i (Epesus 5: 22-33) Pelita Batak Online\nSabtu, 02 November 2019 11:55:00\nSian Parsameanta di STT-HKBP\nDung marjongjongan angka punguan ni angka na porsea tu diri dohot ulaon ni Jesus Kristus na paluahon angka pardosa di hau pinorsilang i di angka kota di Kekaisaran Romawi mamungka sian dekade paopathon sahat tu dekade papituhon abad parjolo migor tibu do disoarahon, diondolhon, diajarhon, ditorushon jala dipatogu angka uluan ni angka punguan i do angka ruhut-ruhut ni parsaoran ni halak Kristen, ndang holan sama nasida, alai dohot do parsaoran nasida dohot angka dongan hombar jabu nang angka dongan saulaon nasida di tongatonga ni masyarakat nasida.\nMansai ringkot do i tibu dipatupa, ala ndang tarbahennasida be marhangoluan songon nasailaon. Ndang tarbahennasida be marparsaoran dohot dongannasida saripe, sahombar balok, sahuta nang saulaonnasida be tahe songon nasailaon. Ai nunga meret nasida sian ngolu na so tumanda Kristus Jesus tu ngolu naung tumanda Ibana. Ala ni i songon dia nasida marsaor dohot dongannasida jolma ganup ari nunga ingkon marojahan tu pangajarion, lomo ni roha dohot pangidoan ni Jesus Kristus, ai Ibana nama siihuthononhon. Songon dia nasida marsaor nunga ingkon marsorminan tu pambahenan ni Kristus Jesus maradophon samanasida, marsasahalak dohot marsasapunguan (Jaha: marsahuria).\nNa songon i do isarana na sai dipatorang apostel Paulus tu angka huria na dipajongjong Debata marhite ulaon pamaritaon barita nauli pinatupana, isara tu angka ruas ni huria di Tessalonika, di Galatia, di Roma, di Korintus, dohot na di Filippi. Na songon i do tong na pinatorang ni panurat ni surat 1 Petrus tu angka na porsea bangso Jahudi dohot na so Jahudi di parserahan di kekaisaran Romawi asing ni na di Propinsi Syria-Palestina. Na songon i do tong na pinatorang ni na manurathon surat 1 dohot 2 Timoteus nang surat Titus. Ndang marimbar nang ginurithon ni panurat ni surat tu angka ruas ni huria di Kolosse nang di Epesus. Laos angka na tarsurat di angka surat i do na diihuthon angka rus ni huria dung abad na parjolo sahat tu nuaeng di angka inganan na marragam i di sandok portibion, ndang marimba di angka punguan ni halak Kristen Batak mamungka sian abad pa-19-hon sahat tu tingki on, ndang holan di tano Batak, alai dohot do di parserahan di sandok Indonesia nang di duru ni Indonesia, manang di dia pe nasida mian, mangula dohot marsaor. Pangulahonon na songon i do dalan ni angka siihuthon Jesus i patuduhon hadirionnasida songon sira dohot panondang ni portibion, ndang baliksa gabe sarombangnasida/hita dohot portibion.\nIsarana, songon na tarida tangkas di surat Epesus 5: 22-33 on, dialusi panurat ni surat on ma sungkunsungkun on: Songon dia ma parsaoran ni Ama dohot Ina di tongatonga ni parsaripeon ni halak Kristen?" Masiboan lehengna do manang, rap mardalan, saroha? Rap patupahon tanggung jawabna be do, ndang masisoluhon, ndang masituganan, manang masipasombu tanggung jawabna be. Ala dua gabe sada daging do nasida, beha ma asa ganup patupahon na ingkon patupaonna be. Masipatupa lomona do manang saroha mangadopi siadopan, patupa sipatupaon, mandungdung sidungdungon, uju las ni roha dohot uju masa arsak ni roha? Songon Ama di duru ni huria i mamereng Ina donganna saripe do manang marasing sian i?\nIsarana, somal do di bahat bangso di portibion mamungka sian tingki na robi andorang so ro Kristus, nang dung ro Kristus, andorang so millennium parjolo dung Kristus nang sahat tu dung millennium paduahon dung Kristus, panatapan dohot pambahenan na marnida ina dongan saripe ni sada ama songon nampuna manang arta ni ama i, situhoron, di toru ni huaso ni ama i. Jolma kelas dua do boruboru i. Songon i do ama siihuthon Jesus marnida donganna saripe? Ndang be antong. I do ginurithon ni apostel Paulus tu huria na di Galatia bindu 3: 26-28. Naung tardidi tu bagasan Kristus dos do hadirionna di jolo ni Kristus. Jala, molo tung pe di jolo ni angka budaya ni sada bangso di portibion, ia ina di sada parsaripeon/keluarga i ingkon unduk jala marhabiaran tu ama di pardongansaripeonna, di tongatonga ni pardongansaripeon ni halak Kristen ndang songon i boti cara marnida ni ama siunduhokonon dohot sihabiaran ni ina i maradophon ina dongansaripena i. Laos songon i do tong pangantusion ni ina i maradophon ama donganna saripe i. Marasing do haunduhon ni ina i tu ama i. Marasing do pamerengon ni ama i tu ina i.\nI do na pinatolhas ni na tarsurat di Epesus 5: 22-33 i. Sian sampulu dua ayat ni Epesus 5: 22-33 i holan opat ayat do na dipangke mangondolhon songon dia ina i mamereng ama donganna saripe, i ma na tarsurat di ayat 22-24 dohot ayat 33b. Alai ualu ayat ma dipangke laho paimbaruhon pamererngon ni ama maradophon ina i jala dia sipatupaonna tu ina i (i ma na di ayat 24-32a). Tung ganjang do dipangke laho manguba pamerengon ni ama i maradophon ina i. Duansa, i ma songon dia ina i maradophon amantana dohot songon dia ama i maradophon inantana dipatorang ndang be dos tu songon dia nasida mamereng ganup di duru ni Hakristenon uju i. Ndang be songon nasailaon be. Alai adong naimbaru. Nunga marasing. Dia ma i? I ma ingkon marsiajar sian ulaon dohot pamerengon ni Jesus Kristus maradophon huria i. Songon dia huria i maradophon Kristus, songon i ma ina i marnida amantana.\nParjolo, haunduhon na hibul (Gorik: hupotasso) ni ina tu ama i songon haunduhon ni huria i tu Tuhan i do, i ma Jesus Kristus i, ai baoa i do ulu ni ina i do songon Kristus i ulu ni huria i. Songon dia hita ruas ni huria unduk tu Kristus, ingkon songon i ma haunduhon ni ina i tu amantana. Songon pamerengon ni huria i tu Kristus, i ma Kristus do uluan ni huria, songon i ma pamerengon ni ina i maradophon amantana. Unang migor tapasunghunhon boasa tu boruboru dipangke hata unduk hibul, hupotasso? Boasa tu baoa annon ndang i, i ma manghaholongi? Mardingkan? Boti, di ayat 21 nunga didok ganup do ingkon unduk tu ganup, hupotasso. Nunga i ojahan ni parsaoran sama naporsea, ruas ni huria.\nPaduahon, asa unang songon portibion pamerengon dohot pambahenan ni ama i tu ina donganna saripena, diajari ma ama i asa mamereng ina donganna saripe i songon Kristus Jesus mamereng dohot mangula patupahon nauli tu huria i. Dia ma i?\nI ma manghaholongi ina songon dirina sandiri (ayat 29) marhite na so jadi manghosomisa alai baliksa marmudumudu dohot marpainuhonsa (ayat 29). I do umbahen na ingkon tadingkonon ni baoa i ama dohot inana mangangkupi dongansaripena asa sada daging nasida (ayat 31). Ulaon manghaholongi ina donganna saripe i i maniru Jesus Kristus na patupa naopaton maradophon huria i do (ayat 25), i ma:\n(i) Tu pamatang huria i songon pamatangsna, sipalua (Gorik: Soter. Bibel tingkos Batak huruang, Sipangolu.) do Jesus (ayat 23b).\n(ii) Manghaholongisa marhite na mangalehon diriNa manghophopsa (ayat 25)\n(iii) Mamparbadiaisa dung paiashonsa di bagasan pandidion i (ayat 26)\n(iv) Mamparbadiaisa, pola so marlindang, so marhalingking, so hasurahan (ayat 27)\nAla ni i boi dohonan songon on: Holan ama naung mananda, manghalashon ulaon ni Kristus tu huria i do na tuk denggan, marasing manghaholongi ina donganna saripe. Holan ina naung mananda, manghalashon haunduhon ni huria i maradophon Kristus naung patupa angka na uli tu huria i do na tuk denggan unduk tu ama donganna saripe.\nBoasa ma nuaeng ingkon i na gabe jamita di tongatonga ni hita ruas ni HKBP di partingkianta nuaeng?\nParjolo, suraon do ala ndang unduk be angka ina maradophon angka amantana siala ndang be unduk be huria i di tingkion tu Jesus Kristus i? Holan lomolomona nama na dipatupa, ndang lomo ni roha ni Kristus?\nPaduahon, suraon do ala angka ama di tongatonga ni hurianta nuaeng nunga pabahathu mangido asa unduk dongansaripenasida tu nasida, hape ndang dihaholonginasida be angka ina dongan saripenasida songon Kristus na patupa naopat di ginjang i tu huriaNa? Suraon do ala ndang be ditanda, diauhon dohot dihalashon angka ama di pardongansaripeon ni halak Kristen Batak di tingkion be angka ulaon ni Kristus i tu huriaNa sahat tu tingkion? Ala songon i nasida, gabe marlea ma Kristus dibahennasida ala pambahenannasida na so manghaholongi ina dongan saripenasida i, baliksa gabe patupa angka na maralo tu angka ulaon na denggan na pinatupa ni Jesus Kristus tu huria i?\nDenggan do tapareso songon dia nuaeng di angka keluarganta be haunduhon ni ina i tu ama i? Denggan do tong tapareso holong ni roha ni ama i tu angka ina donganna saripe. Sotung nunga alo ni na pinatupa ni Kristus tu huriaNa i na pinatupa ni angka ama tu inantana, isara patupa Kekerasan Rumah Tangga tu nasida, ndang holan kekerasan fisik alai dohot do kekerasan psikologis?Taon 2016 torop hamamasa kekerasan rumah tangga maradophon boruboru di Indonesia: 259.150. Di taon 2017 adong 300.000 pengaduan kasus kekerasan Rumah Tangga maradophon boruboru. Marragam sibonsirina, termasuk ma i ala ni alkoholisme, budaya patriarkhi, dohot hapogoson.\nDenggan ma hita mangarimangrimangisa. Muba ma hita molo alo ni hata ni Tuhanta i na sanga tapatupa saleleng on. Tauduti ma patupahonsa molo nunga na pinangido ni hata ni Tuhanta i taulahon saleleng on maradophon amanta donganta saripe dohot maradophon inanta donganta saripe.(**)


Si Jawa Batak – DONALD HAROMUNTHE\nTag: Si Jawa Batak\nDi sada tingki adong ma sada rumatangga na imbaru. Tar I dope nasida pasauthon sangkap ni nasida na marrokkap marhite ulaon adat. Sae ma tutu pesta i. Marmulakan ma angka natorop. Dungi nasida nadua pe bongot ma tu bagasna.\nIa inanta on tibuhhonni halak Jawa, suang songoni dohot parsinuanna. Jempek dohonon, halak Jawa ma ibana. Ia na mangalap ibana, ima amanta on do na sian hita an, sian luat ni parsolusolu bolon. Ia dapotsa pe rongkap ni sidoli Batak on alana jumpang do nasida padua di tingki mangaratto ibana tu luat Jawa.\nPola do marhir hodok ni amanta on di tingki padua-dua nasida. Holan naeng marsaemara ma I utokutokna.\n“Ikkon saut ma on malam pertamakku”, inna rohana. Dungi dipungka ma panghataion.\nBaoa: Dek … pahatop saotik. Dang tartaon au be on\nBoruboru: Sabar toh mas. Ojo kesusu. Alon-alon asal kelakon\nBaoa: (Dang marna diattusi ibana aha nidokni halletna on. Boha hian do naeng parsaut ni halak on, au pe dang pola huboto)\nBaoa: Bah … boha do ho? So manang aha dope nitiop, pittor ke susu do nimmu.\nBoruboru: “?!?!?!?! (Markerrut pardompahanna ala tong dang tarantusanna. Pola hira na tarjolma)\n(Ala so marna marsiantusan nasida, gabe bobonosan ma si baoa on. Dung I tor dipamate ma lampu. Dang binoto be aha na masa ala nunga golap.)\nSian Panurat: Ia impola ni turiturian sigeokgeok on, tarlumobi ma di hita angka na poso, asa tangkas taboto denggan angka hasomalan ni donganta, tarlumobi ma dongan na poso na marimbar huta manang hasomalan. Rupani, molo so binoto aha nidokni dongan, jumolo nisungkun. Unang heppot.\nPosted on May 22, 2020 May 23, 2020 Categories TuriturianTags Si Jawa Batak, SigeokgeokLeave a comment


Renungan – HKBP AEKKANOPAN\nHoras ma di hita amang dohot inang. tahalashon ma hata ni Tuhanta di minggunta sadari on ima sian ULAON NI APOSTEL 17:22-30 “MANGOLOI DEBATA SITOMPA NASA NA ADONG”\nHuta sabungan ni hapistaran do di mulana huta Aten. Sian huta on do si Aristoteles, si Socrates dohot si Plato. Huhut godang do di huta i angka ganaganaan na sinomba ni jolma ala dihaporseai inganan parmianan ni angka debata. Di abad paonomhon hea do dipamasa si Epimenides tanda halongangan palaohon bala mangasahon debata na so tinanda ni halak Aten. I do umbahen di pajongjong nasida sada patung ni ‘debata na so tinanda’ i jala disomba nasida.\nMetode penginjilan na imbaru ma tutu pinatupa ni apostel on, patandahon Debata sitompa nasa na adong marhite naung somal binege jala niida ni halak (na leban).\nArga do di ibana tingki, atik pe napaima donganna do ibana di Aten, hape penginjilan besar diula ibana di Areopagus, tu halak na dihormati, petinggi, partogi ni Aten.\nSabangso do hita dohot ibana. Ende na viral do i di nasida uju i. I pe dipangke apostel i do dalan patandahon Debata, patuduhon, ndang haoloan hita marsomba tu ganaganaan, ai tinompa ni Debata do hita, nampunaNa, tinobusNa, tudos ni rupaNa.\nAntong di zaman na maju on pe, di na lam pistar jolma, jala godang pinatupa ni tangan dht utokutokna, sada pe sian i ndang adong na tau sioloan jala si sombaon. Ai holan Jahowa sambing do sioloan. I ma tabaritahon.


Parbue ni Tondi—Las ni Roha\nTiru ma si Noak, si Daniel, dohot si Job na Marsihohot jala Unduk\nTangkas do Ditanda Hamu Jahowa songon si Noak, si Daniel, dohot si Job?\nSongon dia do Sasintongna Halak na Jonok tu Debata?\nSai Tongtong ma Patogu Paralealeonmuna tu Debata!\nLas ni Roha—Sada Parange na Sian Debata\nJAHA DIBAGASAN HATA Adhola Batak (Karo) Batak (Simalungun) Batak (Toba) Biak Bislama Chokwe Chopi Chuabo Chuuk Dayak Ngaju Drehu Greenland Hmong (White) Inggris Jawa Kazak Kikongo Kimbundu Kisi Kreol Mauritius Kreol Seychelles Krio Lao Lhukonzo Lomwe Makau Malta Mapudungun Mizo Ndau Ngangela Nias Niue Nyungwe Quechua (Ayacucho) Quechua (Cuzco) Quichua (Chimborazo) Quichua (Imbabura) Romani (Junani Selatan) Romani (Makedonia) Romani (Makedonia) Cyrillic Runyankore Rutoro Saramaccan Sena Sunda Tahiti Tshwa Urdu Uruund Wallis Wayuunaiki Welsh\nJoujou Paboahon—Edisi Siparsiajaran | Februari 2018\nLAMBAS NI ROHA\nHATOMANON (MANGOROM DIRI)\nSude do halak naeng marlas ni roha. Alai, ala mangolu hita di tingki parpudi on, godang do parsoalan na maol taadopi. (2 Tim. 3:1) Adong do na so marlas ni roha ala mangadopi parniulaon na so tigor, marsahit, di PHK, manang ala mate na hinaholonganna. Asing ni i, ala adong parsoalan na mambahen holsoan manang lungun roha. Naposo ni Jahowa pe boi do gabe ndang marlas ni roha. Molo i do na dihilala hamu, songon dia do asa boi muse hamu marlas ni roha?\nAsa tadapot alusna, ingkon taantusi do aha lapatan ni las ni roha. Jala, songon dia pigapiga halak tongtong marlas ni roha nang pe mangadopi sitaonon. Dung i, taboto ma songon dia carana asa tongtong hita marlas ni roha.\nAHA DO LAS NI ROHA I?\nHalak na marlas ni roha, ndang holan tarida sian bohina. Umpamana, sahalak na mabuk. Hira na las do rohana jala sai na mengkelengkel. Alai dung sadar, ndang be mengkelengkel ibana. Alana, diingot ibana do muse angka parsoalanna. Jadi holan satongkin i do las ni rohana, ndang na manongtong.—Poda 14:13.\nLas ni roha, i ma pangkilalaan na sian roha alani angka na denggan na tadapot manang tahirim. Halak na marlas ni roha tongtong mangkilala hadameon di tingki sonang manang susa. (1 Tes. 1:6) Tutu, sipata olo do jut rohanta. Alai tongtong do hita marlas ni roha. Umpamana, hea do angka apostel dipungkuli ala marbarita taringot Jesus. Alai nang pe songon i, “las do rohanasida, laho ruar sian jolo ni rapot i, ala tau nasida dirajumi Debata manaon lealea humongkop Goar i”. (Ul. 5:41) Ndang ala dipungkuli nasida marlas ni roha, alai ala tongtong do marsihohot nasida tu Debata.\nLas ni roha ndang dapotta sian na tubu. Alana, las ni roha i ma sada sian parbue ni Tondi na disurat di Bibel. Parbue ni Tondi on mangurupi hita asa gabe “jolma na imbaru”, i ma asa marparange na denggan, dohot ma i las ni roha. (Eps. 4:24; Gal. 5:22) Molo las rohanta, gabe ummura ma hita mangadopi sitaonon.\nANGKA SITIRUON NA BOI TAIHUTHON\nNdang lomo roha ni Jahowa mangida angka na so denggan di portibi on. Nang pe godang halak mangulahon na jahat, alai tongtong do marlas ni roha Jahowa. Didok Bibel, “Hagogoon dohot las ni roha do manggohi JoroNa.” (1 Kron. 16:27, Bibel Siganup ari) Tarlumobi ma molo naposoNa mangulahon na denggan, gabe las do roha ni Jahowa.—Poda 27:11.\nMolo tongtong hita marlas ni roha nang pe ndang sude situasi dos songon na tahirim, na maniru Jahowa do hita disi. Unang ma hita holsoan, tongtong ma taingot angka na denggan na naung tadapot. Jala sabar ma hita paimahon janji ni Debata di ari na naeng ro. *\nDi Bibel, godang do disurat taringot angka halak na tongtong marlas ni roha nang pe marsitaonon. Songon si Abraham tongtong do ibana marlas ni roha, nang pe hea ibana digugai jala naeng dipamate. (1 Mus. 12:10-20; 14:8-16; 16:4, 5; 20:1-18; 21:8, 9) Aha do na mambahen ibana tongtong marlas ni roha? Ala sai dirimangi ibana do pangkirimon asa mangolu di tano na imbaru. (1 Mus. 22:15-18; Heb. 11:10) Jesus mandok, “[Marlas ni roha] do si Abraham, amamuna i, ala naeng idaonna aringki.” (Joh. 8:56) Boi do tatiru si Abraham molo tongtong tarimangi las ni roha na naeng tadapot di ari na naeng ro.—Rom 8:21.\nSongon i ma nang si Paulus dohot si Silas. Togu do haporseaon ni nasida jala tongtong marlas ni roha nang pe mangadopi godang hasusaan. Umpamana, tingki dipungkuli jala dipenjarahon, boi dope nasida martangiang jala marende mamuji Debata. (Ul. 16:23-25) Boi pe nasida mangadopi sitaonon ala tongtong diingot nasida janji ni Debata taringot ari na naeng ro. Las do roha ni nasida ala mamboto sude on masa ala nasida mangihuthon Jesus. Tatiru ma si Paulus dohot si Silas. Sai taingot ma sude na denggan na tadapot ala marsihohot manomba Debata.—Plp. 1:12-14.\nSaonari pe, godang do angka donganta na gabe sitiruon. Ala tongtong nasida marlas ni roha nang pe mangadopi hasusaan. Songon pengalaman ni angka donganta di Filipina. Di taon 2013 di bulan November, masa ma Topan Haiyan jala lobi sian 1.000 jabu ni donganta na sega. Sada sian donganta i, i ma si George na tading di kota Tacloban. Didok Ibana, “Nang pe masa on tu hami, tongtong do marlas ni roha angka dongan. Mansai balga do las ni roha na huhilala tingki i.” Molo tongtong taingot jala taargai sude naung dilehon Jahowa tu hita, boi ma hita marlas ni roha nang pe susa. Aha do muse na dilehon Jahowa tu hita asa boi marlas ni roha?\nNA MAMBAHEN HITA MARLAS NI ROHA\nNa mambahen hita marlas ni roha, i ma ala hita maraleale tu Debata Jahowa. Taboto do Ibana na Tumimbul sian sasudena. Ibana do na gabe Ama, Debata, jala gabe Alealenta!—Ps. 71:17, 18.\nAsing ni i na mambahen hita marlas ni roha, i ma ala boi tahilala hangoluan na dilehon Jahowa tu hita. (Pjm. 3:12, 13) Ala jonok hita tu Debata gabe taantusi do aha na dihalomohon Ibana tu hita. (Kol. 1:9, 10) Alai, godang do halak na so mangantusi aha na tinuju ni ngolunta on. Si Paulus patorangkon, “‘Na so dung niida ni mata, na so dung binege ni pinggol, na so dung hehe di bagasan roha ni jolma, i do diparade Debata di angka na mangkaholongi Ibana.’ Alai dipapatar Debata do i tu hami marhite sian Tondi i.” (1 Kor. 2:9, 10) Molo taantusi aha do sangkap ni Jahowa, gabe marlas ni roha ma hita.\nGodang do muse na dilehon Jahowa tu hita. Dilehon Ibana do tobusan laho manalpuhon dosanta. (1 Joh. 2:12) Dilehon Ibana do pangkirimon asa boi hita mangolu di tano na imbaru. (Rom 12:12) Jala saonari, dilehon Jahowa do angka dongan na mangurupi hita asa tongtong manomba Ibana. (Ps. 133:1) Jala diondingi do hita sian Sibolis dohot angka surusuruan na jahat. (Ps. 91:11) Molo tongtong taingot sudena i, gabe boi ma hita lam marlas ni roha.—Plp. 4:4.\nASA LAM TAMBA LAS NI ROHANTA\nMolo nunga marlas ni roha hita, boi do lam tamba i muse? Jesus mandok: “Umbahen na huhatahon i tu hamu, asa di bagasan hamu halalas ni rohangki, jala asa gok halalas ni rohamuna.” (Joh. 15:11) On patuduhon boi do tatambai las ni rohanta. Tapatudos ma i songon api. Asa lam galak api i, ingkon tatambai do soban. Taingot ma, boi do tondi parbadia mangurupi hita asa marlas ni roha. Jadi, asa lam marlas ni roha hita, tapangido ma tondi parbadia i marhite tangiang. Tarimangi ma isi ni Bibel, ala marhite tondi parbadia do i sude dilehon Debata.—Ps. 1:1, 2; Luk. 11:13.\nAsing i, boi do lam tamba las ni rohanta molo talehon gumodang tingki laho mambahen las roha ni Jahowa. (Ps. 35:27; 112:1) Boasa? Bibel mandok, hita ditompa asa ‘mangkabiari Debata, jala mangaradoti angka tonana, ai i do inana siingoton ni ganup jolma’. (Pjm. 12:13) Hita ditompa laho mangulahon sangkap ni Debata. Jadi, molo hita manomba Jahowa, gabe tahilala ma las ni roha di ngolunta. *\nLABA NI MARLAS NI ROHA\nGodang do laba na tadapot molo lam marlas ni roha hita. Umpamana, gabe las ma roha ni Jahowa mangida hita, ala tongtong hita manomba Ibana nang pe adong parungkilonta. (5 Mus. 16:15; 1 Tes. 5:16-18) Molo marlas ni roha hita, ndang be taharingkothon arta di ngolunta. Gariada, Harajaon ni Debata do na rumingkot di hita. (Mat. 13:44) Molo taida angka na denggan na tadapot ala mangkaringkothon Jahowa, lam tamba ma las ni rohanta. Jala, boi ma hita mangurupi halak asa marlas ni roha.—Ul. 20:35; Plp. 1:3-5.\nBoi do lam sehat hita, molo las rohanta. Sahalak panulingkit na mamparsiajari taringot kesehatan sian University of Nebraska di Amerika Serikat mandok, “Molo marlas ni roha jala martua ngolunta saonari, boi do i mambahen hita tongtong sehat di ari na naeng ro.” Satolop do ibana tu na didok Bibel, “Las ni roha, i do ubat na dumenggan.”—Poda 17:22, Bibel Siganup ari.\nJadi nang pe hita mangadopi sitaonon saonari, boi do hita marlas ni roha alani diurupi tondi parbadia. Tadapot ma i marhite martangiang, marsiajar, jala mangarimangi Hata ni Debata. Gabe lam marlas ni roha ma hita molo sai tarimangi angka na denggan naung dilehon Jahowa tu hita. Taihuthon ma sitiruon sian na asing, jala taulahon ma na dihalomohon Debata. Dung i, boi ma tahilala songon na disurathon Psalmen 64:11 na mandok, “Marlas ni roha ma ianggo partigor i mangasahon Jahowa.”\n^ par. 10 Di parsiajaran taringot “parbue ni Tondi” na naeng ro, taulas ma taringot lambas ni roha manang hasabaron.\n^ par. 20 Ida ma kotak “ Cara na Asing asa Lam Marlas ni Roha”.\nCara na Asing asa Lam Marlas ni Roha\nUnang mangkaringkothon arta.—Luk. 12:15.\nHolan mangulahon nasa na tolapta.—Mik. 6:8.\nNang pe ingkon singkola, karejo, dohot mardalani, atur ma tingkimuna asa boi mangalehon gumodang tingki tu Jahowa.—Eps. 5:15, 16.\nIngkon taantusi do dirinta dohot na asing.—Plp. 4:5.\nJOUJOU PABOAHON—EDISI SIPARSIAJARAN Februari 2018\nHolong—Sada Parange na Mansai Ringkot


AHA DO ADAT | OMPPUNG JESSIE PURBA\nMolo hata ADAT ima na berasal sian hata Arab : “Adat” namarlapatan: ima hasomalan ni ngolu namarhapantunon adong tatakrama. “Adat Istiadat” ima ngolu hapantunon na nilinggoman ni uhum dohot peraturan naberlaku ditonga-tonga ni masyarakat*\nIa Adat Batak dohot Partuturon di Halak Batak natatean do i sian angka Ompunta sijolo-jolo tubu, asa gabe adong petunjuk manang pedoman di hangoluon ni halak Batak, namangatur ragam ni parsaoran dohot parange asa sude ngolui mardalan dohot denggan jala manuju tu hasonangan :\nSinur napinahan gabe ma naniula tumpahon ni Tuhanta.\nPorsea do halak Batak, molo burju mangulahon nanidok di Adat i dapotma hangoluan alai namangalanggar Adat ro ma hangaluton.\nSongoni do haporseaon ni halak Batak sian nahinan di Adat Batak jala sai diajarhon doi tu angka anakhonna asa burju-burju jala sioloi ajar (Adat).\nNa jolo di masyarakat ni Halak Batak molo adong namangalanggar Adat, ro ma hangaluton manang jea: adong ma na ro babiat panoro tu bogasan huta, logo ni ari, masa antingano, masa ma sahit ngenge, bencana alam dohot ngolu hangaluton naasing.\nMolo dao tubis sian bonana disarut Babi.\nDapot do i tarida diangka umpama ni Ompunta sijolo-jolo tubu namandok:\nJongjong Adat sitongka do i tabaon,\npeak pe Adat sitongka do i langkaan.\nAdat na so jadi mose, Uhum na so jadi muba.\nSongoni ma togu dohot penting ni Adat di hangoluon ni halak Batak na parjoloi\nAla parugamo natulus do Ompunta najolo, nang pe na so ditanda nasida dope Jesus Sipaluai alai di Adat ni Halak Batak na marsumber sian Ugamo nasida ditingki i, godang do namarhadomuan tu Patik ni Debata Na-Sampulu i.\nBoi do jahaonta di Padan na Imbaru na sinurat ni Apostel Paulus di Surat Rom 2: ayat 14:\nAi diulahon angka Sipelebegu sian dirina do na pinangido ni Patik i, atik pe soadong Patik di nasida, asa gabe nasida sandiri ma songon patik di nasida na so marpatik hian.: Godang do ulaon na roa nasoboi ulaon di Adat i, laos na roa do di Patik i:\ndiatur do di Adati penghormatan tu Natoras, tu Natuatua, angka siulahononhon laho pasangaphon natua-tua. Ndang jadi buaton arta ni dongan, (managko), martodos, mangalanghup, margabus, manghaliangi. (mangangkal-angkali)\nNang di Patik Raya ni Tuhan Jesus namandok: si haholonganmu do donganmi dos songon dirim, dapot do idaonta di umpamanta namandok:\nMasiamin-aminan songon lampak ni gaol, masitungkol-tungkolan songon suhat dirobean.\nManang lobi tangkas i ma di : “DALIHAN NATOLU”\n1. Manat mardongan tubu\n2. Elek marboru\n3. Somba marhula-hula\nGodang do sian tonga-tonga ni Halak Batak nuaeng naeng mansoadahon Adat, Sumber jala Dasar laho umboto “ADAT” ima sian PARTUTURON.\nHalak Batak na so umboto Partuturon ni Halak Batak ndang dapot botoon dohot panghilalahonon ni i “Adat Batak”..\nPosted by MauliateMaruliPurba on 22 Juli 2012 in BUDAYA BATAK and tagged "AHA DO ADAT".\nagus silalahi berkata:\n7 Agustus 2013 pukul 16.46\nMAULIATE..SONGONNA TABBA SAOTIK PARBINOTOAN…IBA NADI PANGARATTOAN ON.


JAHA DIBAGASAN HATA Afrikans Albania Amhara Arab Armenia Aukan Aymara Azerbaijani Azerbaijani (Sirilik) Batak (Toba) Bengali Bislama Bolanda Bulgar Cebuano Cheska Chichewa Chitonga Chitumbuka Chiyao Cibemba Cina Mandarin (Disederhanakan) Cina Mandarin (Tradisional) Citonga (Malawi) Dangme Dansk Drehu Efik Esti Ewe Fiji Ga Garifuna Georgia Guarani Gujarati Gun Heber Hiligaynon Hindi Igbo Iloko Indonesia Inggris Italia Japang Jerman Kannada Katalan Kazak Khmer Kikamba Kikaonde Kikongo Kimbundu Kinyarwanda Kirghiz Kiribati Kongo Korea Kreol Haiti Kroat Kurdi Kurmanji (Sirilik) Kurdis Kurmanji (Kaukasus) Latvi Lingala Lituavi Luganda Luo Luvale Magyar Makau Makedonia Malagasi Malayalam Mam Marati Maya Melayu Mixe Mongol Myanmar Nahuatl (Puebla Utara) Nahuatl (Tengah) Ngabere Norsk Nyaneka Nzema Oromo Ossetia Otetela Pangasinan Papiamento (Aruba) Papiamento (Curaçao) Polski Portugis Prancis Punjabi Quechua (Ayacucho) Quechua (Bolivia) Rumania Rundi Rusia Samoa Sango Saramaccan Sena Sepedi Serb Serb (Romawi) Sesotho (Lesotho) Setswana Shona Silozi Sinhala Slovak Sloven Spanyol Sranantongo Suomi Swahili Swahili (Kongo) Swensk Tagalog Tamil Tatar Telugu Thai Tigrinya Tojolabal Tok Pisin Totonac Tshiluba Tshwa Tsonga Turki Tuvalu Twi Tzotzil Ukraina Umbundu Urdu Vietnam Wallis Wolaita Xhosa Yoruba Yunani Zapotec (Isthmus) Zulu\nNDANG adong na gumale sian posoposo na baru tubu. Dung tubu hita, natuatuanta ma na mangondingi hita. Tingki marsiajar mardalan, taida ma halak songon raksasa di jolonta. On mambahen hita mabiar, alai ndang mabiar hita molo rap dohot natuatuanta.\nTingki dakdanak, sonang do tahilala molo disarihon natuatuanta hita, ndang mabiar hita. Molo didok denggan ulaonta, pos ma rohanta jala lam denggan ma hita karejo.\nDung lam magodang, boi do moru biar ni rohanta molo adong alealenta. Sonang ma tahilala molo rap dohot nasida. Jala ndang be mabiar hita di singkola.\nOn manggombarhon na jotjot dihilala angka dakdanak. Alai, godang do dakdanak na so disarihon natuatuana jala ndang piga aleale ni nasida. Songon si Meli na mandok, ”Molo huida poto ni dakdanak dohot natuatuana, hudok ma tu diringku, ’Aut sugari ma on na huhilala tingki dakdanak.’” * Olo do ra, hea dihilala hamu songon i.\nHURANG HOLONG NI ROHA SIAN NATUATUA\nTingki poso, olo do ra ndang pos rohamu tu dirimuna ala hurang dihaholongi natuatuamuna. Ala diida hamu natuatuamu marbadai manang gabe marsirang, olo do gabe disalahon hamu dirimuna sandiri. Jala olo do ra paposihu dibahen natuatuamu tu hamu.\nAha do pangkorhonna tu angka naposo molo masa songon on? Adong na marmabukmabuk manang marnarkoba. Deba gabe dohot anggota geng asa unang mabiar. Adong do muse na marhallethallet asa boi mangkilala holong ni roha. Alai, jotjot do holong sisongon on ndang martahan leleng. Dung ndang marhallet be nasida, ndang mararga be dihilala.\nNang pe ndang masa sisongon i tu sude naposo, alai adong do tongtong angka naposo na so marpos ni roha tu dirina. Si Ana mandok, ”Songon halak na so marguna do huhilala ahu, ala jotjot omakku mandok songon i tu ahu. Ndang hea huhilala holong ni omakku, jala ndang hea ahu dipuji.”\nNa asing muse na mambahen pangkilalaanta ndang mararga i ma, parsirangan, lam matua, manang ala humurang di rupa. Sude on boi mambahen hita ndang marlas ni roha jala manegai paralealeon tu na asing. Songon dia do bahenonta molo masa tu hita songon i?\nHOLONG DO ROHA NI DEBATA TU HITA\nAlai, adong do na olo jala boi mangurupi hita. Taboto do, lomo roha ni Debata mangurupi hita.\nDidok Debata marhite panurirang Jesaya, ”Unang ganggu hamu, ai Ahu do Debatamuna. BahenonKu do hamu gogo jala urupanKu do hamu, ramotanKu jala paluaonKu do hamu.” (Jesaya 41:10, 13, Bibel siganup ari) Tontu, las do rohanta ala taboto diurupi Debata hita! Ndang pola sai holsoan be hita!\nAdong do dipaboa di Bibel taringot tu halak na holsoan, alai dihilala do hagogoon sian Debata. Umpamana, si Hana inang ni si Samuel marsak ala ndang adong anakhonna. Jotjot do ibana diinsahi, gabe ndang olo ibana mangan jala jotjot tumatangis. (1 Samuel 1:6, 8) Alai, dung martangiang ibana tu Debata, paboahon arsakna ndang holsoan be ibana.—1 Samuel 1:18\nSi Daud pe hea do susa rohana. Saleleng martaontaon dipaburuburu Raja Saul ibana. Pigapiga hali boi do malua si Daud sian Raja Saul, jala sipata olo do ibana mabiar. (Psalmen 55:3-5; 69:2) Alai, didok ibana do, ”Hupapeak huhut mamintor nok; ai sasada Ho do, ale Jahowa, pasonang ahu maringanan.”—Psalmen 4:9.\nAla olo si Hana dohot si Daud paboahon arsak ni roha ni nasida tu Jahowa, diurupi ma nasida. (Psalmen 55:23) Songon dia do hita boi maniru nasida?\nADONG TOLU ISARA ASA UNANG MABIAR HITA\n1. Marpos ni roha tu Jahowa.\nDijujui Jesus do hita asa mananda ”Debata na sasada i na sintong i”. (Johannes 17:3) Didok si Paulus muse, ”Ai ndang na dao Ibana sian ganup hita on.” (Ulaon ni Apostel 17:27) Si Jakobus manurat, ”Pajonok hamu ma tu Debata, dung i pajonohonna ma tu hamu!”—Jakobus 4:8.\nAla disarihon jala dihaholongi Debata do hita boi ma hita marpos ni roha. Songon na dihilala ni si Karolin na mandok, ”Songon sahalak Ama do Jahowa i di ahu, alani i pos situtu ma rohangku! Boi do hupaboa sude holso ni rohangku tu Ibana.”\nSi Rahel mandok, ”Jahowa do na paposhon rohangku tingki ditadingkon natuatuangku ahu. Hupaboa ma sude tu Ibana aha na huhilala jala diurupi do ahu.” *\n2. Marsaor ma tu dongan sahaporseaon.\nDiajari Jesus do angka siseanna asa mangkaholongi dongan na asing. Didok ibana, ”Saluhutna hamu marhahamaranggi.” (Mateus 23:8) Dihalomohon roha ni Jesus do asa sude siihuthon ibana masihaholongan, jala gabe sada keluarga.—Mateus 12:48-50; Johannes 13:35.\nSongon sada keluarga do sude halak na di huria ni Sitindangi Ni Jahowa. Marsitutu do nasida patuduhon holong tu sude jolma. (Heber 10:24, 25) Godang do na tarapul rohana tingki ro tu parpunguan ni Sitindangi Ni Jahowa.\nSi Eva mandok, ”Adong do alealengku di huria. Diantusi ibana hasusaan na huhilala. Rade do ibana manangihon ahu, manjahahon ayat ni Bibel jala rap martangiang ma hami. Sai didongani jala diurupi ibana do ahu tingki susa. Alani i, boi ma huhilala las ni roha.” Didok si Rahel muse, ”Adong ma natuatuangku di huria, dihahaholongi nasida do ahu jala pos situtu ma rohangku.”\n3. Haholongi ma halak na asing.\nTadapot do aleale molo burju jala tahaholongi na asing. Jesus mandok, ”Martuaan do na mangalehon sian na manjalo!” (Ulaon ni Apostel 20:35) Molo lam burju hita tu halak, lam godang ma tadapot pasupasu. Didok Jesus tu angka siseanna, ”Lehon hamu ma, gabe lehononna ma di hamu!”—Lukas 6:38.\nBoi ma tahilala hadameon molo sude hita patuduhon burju ni roha. Bibel mandok, ”Ndang na olo salpu haholongon i.” (1 Korint 13:8) Si Maria mandok, ”Olo do sipata, songon na so mararga ahu huhilala. Alai, huboto do ndang denggan songon i. Asa unang holan diringku na hupingkiri, huurupi ma na asing. Las ma rohangku tingki huurupi nasida.”\nNDANG ADONG BE BIAR NI ROHA\nMolo taulahon na dipaboa dison, dame ma pangkilalaanta. Nang pe ndang sai mura mangulahon on, alai ringkot do i. Si Karolin mandok, ”Sipata biar dope rohangku, alai boi ma lam pos rohangku saonari. Huboto do, diparrohahon Debata do ahu jala godang aleale na paposhon rohangku.” Songon i do muse na dihilala ni si Rahel, didok ibana, ”Sipata, olo do lungun rohangku. Alai, adong do keluarga di huria na patoguhon jala na mangurupi ahu asa tongtong marroha na torang. Na rumingkot, adong do Ama na parholong na boi mangurupi ahu jala boi do hupasahat tu Ibana sude holso ni rohangku ganup ari.”\nBibel mandok, laho adong ma tano na imbaru, na so adong be biar ni roha disi\nAsing ni i, adong do muse na boi paposhon rohanta. Didok di Bibel laho adong ma tano na imbaru, na so adong be biar ni roha disi. Bibel mandok, ”Hundul be ma nasida di toru ni hau anggurna dohot di toru ni hau arana, jala ndang adong panonggoti.” (Mika 4:4) Di tingki i, ndang adong be biar ni roha jala ndang adong be halak na mambahen hita susa. Jala ”ndang be ingoton angka na parjolo i”. (Jesaya 65:17, 25) Bahenon ni Debata dohot Jesus Kristus ma ”hatigoran” na parohon ”hademakon dohot hasonangan salelenglelengna”.—Jesaya 32:17.\n^ par. 5 Deba goar nunga diganti.\n^ par. 21 Sitindangi Ni Jahowa mangurupi godang halak na olo mananda Debata marhite marsiajar Bibel ndang manggarar.\nNa boi Mambahen Mabiar\n”Molo mabuk bapakku, jotjot ibana mangamuk. Songon serigala na mambahen ahu mabiar. Ninna rohangku, unang ma nian diida ibana ahu. Ganup ari do ahu mabiar.”—Na dihilala ni si Karolin tingki dakdanak.\n”Ndang pos rohangku mangida manang ise pe. Songon na di punsu ni dolok ma ahu, marsurak laho mangido pangurupion. Alai, ndang adong na manangihon jala ndang adong na boi mangurupi.”—Si Eva, na baru marsirang.\n”Jotjot do didok bapakku tu ahu, ’Na loakon do ho, ndang adong na marlomo ni roha tu ho!’ Sai hupapos do rohangku molo ahu ndang loakon jala adong do na marlomo ni roha tu ahu. Hirim do rohangku asa dihaholongi ahu, alai ndang hea huhilala songon i.”—Si Markus\n”Sipata, molo huida borua na uli, hupatudos do ibana tu bunga anggrek na dihalomohon ni halak. Alai, ahu songon rambaramba na so dihalomohon ni angka halak.”—Si María, sahalak borua na marmetmet ni roha.\n”Tingki marumur 12 taon ahu, pinda ma natuatuangku tu luar negeri. Ditinggalhon ma ahu dohot dua anggingku. Mansai lungun do pangkilalaanku. Lomo do rohangku adong na mamparrohahon ahu jala mandok naung denggan sude na huulahon. Alai, songon di harangan na golap do ahu. Nang pe boi ahu martahan ganup ari, alai ingkon ruar do ahu sian harangan on. Mangkirim do ahu asa huhilala las ni roha.”—Si Rachel, sahalak borua na ditadingkon natuatuana.


Hot ma tu Dongan Saripemu| Parrumatanggaon na martua\nHot ma tu Dongan Saripemu\n”Naung pinadomu ni Debata, ndang jadi sirangon ni jolma.”—Markus 10:9\nDipangido Jahowa do asa sai tapatuduhon ”holong na manongtong”. (Mika 6:8, Bibel siganup ari) Jala ringkot do on dipatudu di pardongansaripeon. Alana mago do pos ni roha molo adong na manimbil sian dongan saripena. Alai molo rap marpos ni roha do na mardongan saripe, on boi lam patoguhon holongnasida.\nSaonari on, marragam do na boi mambahen sega pardongansaripeon. Alai, asa hot pardongansaripeon adong dua na boi ulahononmu.\n1 SARIHON MA PARDONGANSARIPEONMU\nSONGON ON MA HATA NI BIBEL: Tangkasi ma ”na rumingkot i”. (Pilippi 1:10) Pardongansaripeon ringkot jala arga do on di hita. Alani i, tama do on tapajolo di ngolunta.\nLomo roha ni Jahowa asa sarihononmu dongan saripemuna jala ”sai marlas ni roha” rap dohot nasida. (Parjamita 9:9) Tangkas do dipaboa na so tupa tadingkononmu dongan saripemuna, alai ingkon rap manarihon ma asa tongtong marlas ni roha. (1 Korint 10:24) Patuduhon ma pangargaion tu dongan saripemuna.\nLului ma tingki asa boi hamu na dua mangkatahatai, sarihon ma dongan saripemuna\nParrohahon ma na ringkot di ”hita” unang holan mamingkirhon na di ”ahu” sambing\n2 JAGA MA ROHAM\nSONGON ON MA HATA NI BIBEL: ”Manang ise na mamereng boruboru huhut marsangkap na roa, nunga saut dilangkup i di bagasan rohana.” (Mateus 5:28) Alani i, molo sai dipingkiri sasahalak ulaon parmainanon, doshon na mose do i sian dongan saripe.\nDidok Jahowa ma songon on, ”Gumodang ma jaga roham.” (Poda 4:23; Jeremia 17:9) Laho mangulahon on, parjolo ma manjaga mata. (Mateus 5:29, 30) Ingot ma si Job na marjanji tu dirina, na so jadi paberengberengonna borua huhut marsangkap na roa di bagasan rohana. (Job 31:1) Alani i, padao ma pornografi. Jala unang ma marmeammeam tu na so dongan saripemuna.\nPataridahon ma tu halak na asing na hot do holongmu tu dongan saripemuna\nPingkiri ma panghilalaan ni dongan saripemuna, unang ma maraleale tu halak na mambahen sogo manang curiga roha ni dongan saripemuna\nMANGULAHON TANGGUNG JAWABNA BE\nTatanda ma dirinta jala ida ma didia hagaleonta. (Psalmen 15:2) Unang maila mangido pangurupion. (Poda 1:5) Hatop ma tapasiding molo ro tu pingkiranta ulaon parmainanon. Unang marmetmet ni roha. (Poda 24:16) Urupan ni Jahowa do hita, molo sai hot do holongta holan tu dongan saripe.\nSongon dia do bahenon asa godang tingkiku rap dohot dongan saripengku?\nDongan saripengku do di ahu aleale na dumenggan?


BE-508, SAI PATOGU ROHANGKI, BL-348 | Anyreff.wordpress.com\nHome > 34. Disarihon do ho!\t> BE-508, SAI PATOGU ROHANGKI, BL-348\nBE-508, SAI PATOGU ROHANGKI, BL-348\nSai patogu rohangki, ale Jesus Tuhanki\nGolom dohot tanganmi au dipardalananki\nMolo loja au dison pargogo i tongtong.\nDok tu au : Hutogu pe ho tu surgo i muse.\nMian ma dilambungki, molo ro ujian i.\nUnang loas ganggu au sian sinondangmu dao.\nMolo maol dalan i jalan ponjot rohangki,\nRo ma parsahitan i jala marsak rohangki,\nHatop ro ma au tu Ho, dilambungmu sonang do.\nMolo punjung au dison, sai api au tongtong.\nLehon hagogonmi, maralohon dosa i.\nUnang talu au disi, sai maporus musungki.\nLehon di portibi on hamonangan di au on.\nMolo suda bohalhi, sai patalak pintumi.\nTu adian di jolom, masuk ahu tu jorom,\nBura hamatean i, tolong au mamolus i.\nCategories: 34. Disarihon do ho! Tags: BE-508, BL-348, buku ende, Marcus M. Weills, Not Angka, SAI PATOGU\nBE-509, LAO MALOS DUHUT I, BL-349 BE-507, HABANGSA PARASIAN I, BL-347


Belajar Adat Batak: Adat Pajongjong Parrumatanggaon\nBelajar Adat Batak\nBelajar Adat Batak. Di jaman globalisasi on tarlumobi diangka pangaranto namarserak di luat portibi on, nungnga lam maol botoon mandalanton adat batak songon naung pinungka ni ompu ta si jolo-jolo tubu. “Omputta Raja di jolo, martungkot sialagundi, na pinungka ni Ompunta parjolo, siihutton ni hita parpudi.” ima nagabe hupatupa hami blog belajar adat batak on songan dalan marsiajar adat batak tarlumobi di hita angka naposo namarserak di liat portibi on.\nAdat Pajongjong Parrumatanggaon\nAdong do dua rumang ni ulaon na pajongjong parrumatanggaon.\n1. MARPASUPASU/PESTA UNJUK\nA. Patua hata dohot Parhusipon\nDung adong panghataion masiolooloan di sada dolidoli (anak baoa) dohot sada namarbaju (anak boru) naeng pajongjong rumatangga naimbaru, ganup ma nasida nadua paboahon tu natorasna be.\nDi Toba Holbung (Laguboti) ndang adong ulaon parhusipon. Domudomu (perantara) sian paranak do parjolo manghatai dohot domudomu sian parboru niutus ni suhut na dua pihak. Tu domudomu on dipaboa parboru dohot paranak angka pangidoan nasida. Dung cocok pangidoanni suhut na dua pihak, lansung ma muse angka suhut manghatai, dibuhul ma tingki/ari marhata sinamot dohot pesta unjukna.\nMolo di Jakarta dohot luat na asing nunga diulahon na patua hata dohot parhusipon andorang so marhata sinamot. Utusan ni natoras sian paranak laho ma mandapothon natoras ni anak boru (parboru) patandahon diri huhut manghatahon maksudnasida na naeng ro patua hata/marhusip. Di ulaon patua hata (marhusip), paranak dohot parboru ndang manggora/manggonghon hulahulana.\nParboru dohot paranak manggora/manggonghon:\nUlaon patua hata (parhusipon) dipatupa di huta ni parboru. Paranak mamboan sipanganon dohot namargoarna, parboru paradehon dengkena. Andorang so marsipanganon, dipasahat paranak ma tudutudu ni sipanganon tu parboru, laos songon i do nang parboru pasahathon dengkena tu paranak. Alai sipata dang pintor dijalo parboru tudutudu ni sipanganon i jala dengke na pe ndang pintor dipasahat tu paranak. Alana mabiar do parboru atik adong panghataion na so satolop (ndang akur) hape nunga masileanan tudutudu ni sipanganon. Jadi ditongatonga ni loloan ma dipeakhon tudutudu ni sipanganon dohot dengke ni parboru i jala didok ma goarna “JAMBAR NI ADOPAN” lapatanna sude do nampunasa. Dung i pe asa marsipanganon.\nNa mamilang tangiang marsipanganon somalna sian paranak do. Dung sidung marsipanganon parboru manunghun partording ni tudutudu ni sipanganon i. Paranak mangalusi: “Surungsurung ni hamu hulahulanami do i”. Jadi dibuat parboru ma sian tongatonga asa dibaginasida. Alai anggo dengke i jambar ni paranak do jala tong ma dibuat paranak sian tonga ni loloan.\nDung i muse, parsinabung ni parboru manunghun lapatan manang hata ni sipanganon i. Paranak pe mangalusi ma, laos dipaboa: “Naung adong panghation ni naposo jala nunga masitiopan hata anaknami dohot boru ni raja i hulahulanami, songon i ma mangihuthon boaboa ni anaknami. Pihak paarboru pe disunghun ma boruna manang na toho do hata ni paranak i. Molo dung tinghos naung adong dinasida hata na masioloan (masitiopan hata) dijalo ma hata ni paranak i, on ma nanidokna patua hata (ai nunga sahat hata tu natuatua). Dung i laos dipangido paranak ma asa diuduti sahat tu parhusipon (mangarangrangi).\nParboru pe somalna tong do satolop tu pangidoan ni paranak i. Goar na do parhusipon, molo panghatahonna tong do gogo (tangkas) jala sude do tutur na ro i umbegesa. Jadi dihusipi (dirangrangi) ma disi:\nPangalaho ni pesta (dialap manang ditaruhon jual)\nGodang ni sinamot\nTodoan suhi ni ampang na opat\nGodang ni ulos\nAlaman/Gedung pesta unjuk\nGodang ni undangan:\nDung sidung sude dihatai jala diundukhon na dua suhut, mangalehon hata pasupasu ma parboru tu paranak, tar songon on ma parjojorna:\nMandok hata boru/bere\nMandok hata dongan tubu\nMandok hata (manggohi) hasuhuton bolon\nSidung on sude diulahon, dipasahat ma tu suhut paranak asa diampu, songon on ma parjojorna:\nMangampu dongan sahuta\nMangampu dongan tubu\nMangampu (manggohi) hasuhuton bolon\nDung sidung on sude, dipasahat parsinabung ni suhut paranak ma acara tu parboru jala diujungi parboru ma dohot ende/tangiang.\nCatatan: Hasil ni panghataion naung ditolopi di parhusipon dipangke ma i gabe acuan tu ulaon na marhata sinamot.\nDiuduti muse tu: Pangulahon ni pesta unjuk (Pamasumasuon)\nDienet sian : RIM NI TAHI Pasaribu Parlintong,


Jurngak…. – Amani Partogi\n← Male kodo au….\n42 pantangan masa kecil →\nPosted on 2 September, 2009 by Hendry Lumban Gaol\nAi sarupa do molo nanidok nau-nau, paol-paol nang jurngak holan parasingna molo hata jurngak on ima pangalaho maradophon donganna jolma. Olo do na deba mandok jolma na jurngak ima si suhar sisik. Molo di halak ikkon tu toruan alai anggo ibana ikkon tudolok do. Daong innna donganna, ikkon ido ninna ibana. Andorang disihadanakon niba najolo, ni ingot dope godang do dongan na jurngak. Ai pinambuatan do parbue ni hamuma ni pamili soparmisi.\nAlai somal do molo dakdanak na jurngak, idope tikkina. Alai molo nunga namatua gabe jurngak, ido na gabe sala.\nNian nunga tarbarita haholiton ni OppuSumuang di huta i. Hape binoto do godang do nian na boi silehononnna tu akka jolma hombar balokna. Ai godang do suan-suannanna jala denggan do naniulana. Molo marboras pisangna, olo do gok hian, na rappak malamun. Molo marboras manggana, tong do songon godang ni bulung na rarmos ni parbuena. Alai tarbarita do ibana na holit, tung naso jadi lehononna tu donganna. Sude do dietong sigadison.\nDisada tikki diida siJamorodong, sahalak doli-doli ni huta ima mamolus OppuSumuang mangalajja tarutung, godang jala ret-retan ibana. Ai dihatiha i masa do tarutung, jala tarbarita do tarutung ni OppuSumuang on na tabo, paet lada. Nunga tung ret-retan ibana na mangalajja tarutung on, jala hodohan ibana idaon. Somalna, molo mamolus huta, sai maradi do ibana atik boha adong na manuhor di tonga dalan. Alai, ala ni holita, olo do alani salipper gabe dang jadi dituhor deba.\nSian sude tarutung nanilajja na on, adong do sabiji na lubangon, ala diallang padidit manang bagudung. Nunga tok balga lubang nai, huroa habis do sabilut turge ni tarutung on. Gabe sai lam muap ma tarutung on tu jolma na binolusna.\nDibereng siJamordong ma na lubangon on, jala dijouhon ma tu OppuSumuang, “Oppung, ai loja ma ho mamboan na lobangon i, ia lean ma dihami i, ai so na lakku innon gadison mu tu onan i”\n“Bah, molo naeng diho, tuhor ma satong arga pe lean, ai holan sabilut do diallang padidit i” ninna mangalusi\n“Dang adong hepenghu da oppung, attong molo adong, nadihajut mi ma lean adong do ra disi digil-digikna, nunga sai naeng mangallang tarutung au” ninna siJamordong muse\n“Bah, arga do tarutung nuaeng, pangido hepeng tu amatta hamu, molo naeng mangallang tarutung ho”\n“Holit ma ho oppung, dok napala na sega”\n“Agia holit, na sega pe lakku do, mangalolai au do ho, pinikkir na naeng manuhor ho” ninna huhut dilajja muse taturung na on\n“Pakkolit..ikkon hu takko innon tarutung mi asa diboto ho” ninna siJamordong\n“Suba ma jo..”\n“Olo, bereng hian..” ninna huhut ma marlojong ibana marimbosi ala di ida nga muruk OppuSumuang.\nTutu ma nian, dihara si Jamordong ma donganna opat tolu halak lao mambuat tarutung ni OppuSumuang on. Didok siJamordong do, dang adong manjaga tarutung i, ai di onan do nuaeng oppuSumuang manggadis tarutung. Satahi ma nasida lao tu batang na i, dungi diboan ma goni.\n“Au pe majjakkit, asa hudodas sude, tarutung ni OppuHolit on” ninna si Jamordong, didok oppu holit maddok oppuSumuang.\nMargait-gait ma dongan ni sijamordong si Oloan, dipasuman-suman ma soara ni oppuSumuang dung diida nakkonk majjakkit si Jamordong tu gijjang “Ise i..” ninna apa pas soara ni oppuSumuang.\nHumordit ma siJamordong, tor manibbuk tu toru jala hitir-hitir ibana, dungi diparekkeli akka donganna ma ibana, jala gabe dohot ma ibana tong mekkel. Diulahi muse majjakkit, jala dang sadia leleng didok sahalak donganna muse “Nga ro oppuSumuang..” huhut songon na maribbosi, jala di ihuthon donganna na tolu nai. Tong ma songon nakkinon, marsilussur ma muse siJamordong sian gijjang dang sanga dope dibuat nanggo sada.\nUjungnga rap mekkel ma nasida, ai sappe maribak do basan manang saroal ni siJamordong, mangogos tu batang ni tarutung i. Tong dope dijakkit ibana, batang ni tarutung i humatop tu gijjang jala paula so dibege ibana nama molo dipabiar-biar donganna ibana sian toru. Nunga madabu lima tarutung on, jala nunga dipapungu akka donganna di toru, jala mekkel-ekkel nasida na lima.\n“Hep..panakko..pardapot ho” ninna sada soara sian pudi.\nDibereng na opat naditoru on ma nunga jonjong oppuSumuang dohot golok na tajom di tanganna. Marlojong ma nasida na opat, ditimbuhi suga dohot rmba bolak i dang diboto dia mara ddia dalan. Bohama asa unang ditakkup OppuSumuang, ai heado dakdanak ni perhutai di pautankkon jala diboan tu kattor polisi ala tardapot manakko di porlak na.\nNang pe dibege siJamordong hata nunga marimbosi donganna, dirippu ibana do gait-gait ni donganna i, dungi didok ibana ma sian gijjang “huterge pe dang oppuSumuang, tangan siamun hon tu si” ninna huhut ma sai dijakkit dakka ni tarutung on mambuat na deba nai.\n“Nga piga..papungu hamu da, ikkon butongan hita” ninna muse\n“Tuat ho asa hu tallik rukkung mi ” ninna oppuSumuang\n“Paitte jo, tolu nai pe, jala dang makkan i golok mi” ninna si Jamordong mangalusi sian gijjang huhut sai dirariki tappuk ni tarutung on.\n“Anggo ho parmittopmu ma annon”\n“Huterge pe dang i, dokkon tuson”\n“Tudia do au dokkononmu, dang tuat ho innon??”\n“Daong, tarutung nami do on”\n“O…anggo ho pe parsudam ma, majjahut-jahut dope ho”\n“Nga piga, nga adong tolu be hita??..sanga ro oppuSumuang annon” ninna Sijamordong lao tuat tu toru\n“Nga dison au, aha dohononmu…” ninna oppuSumuang gogo sian toru\nDibereng ma tutoru, nunga ditiop oppuSumuang golok na tajom i, hitir-hitir ma sijamordong didakka partoru ni tarutung i, huhut ma kossing-kossing. Bessut jala naeng tangis.\n“Ai hodo hape oppung i…” ninna huhut tuat ibana, jala dung sahat tu toru mangido ampun ma ibana, “Sala ma au disi opung, nadisuru do au, holan na majjakkit do au, ampun ma oppung, jora ma au” ninna huhut sobba-sobba.\nOne thought on “Jurngak….”\n2 September, 2009 pukul 6:56 am\t Balas\nmantaf lae, nga hera au di tikki metmet i\nmauliate lae di cerita mon


Songon dia do Patupahon Parsiajaran Laho tu Parpunguan ni Sitindangi Ni Jahowa?\nMolo nunga marsiajar hamu rap dohot sada sian Sitindangi Ni Jahowa saonari, andorang so diulas dope tontu dipamanat hamu parjolo parsiajaran i. Songon i ma nian bahenonmu andorang so ro tu parpunguan asa godang labana di hamu. Mansai godang do labana boi tahilala molo sai tongtong ta pasomal ringgas marsiajar.\nTontuhon tingki dohot inganan laho marsiajar. Andigan do tingki na dumenggan di hamu boi mangalehon roha laho marsiajar? Manogot do andorang so karejo manang tingki botari dung modom angka ianakhon muna? Tung pe ndang boi leleng hamu marsiajar, tontuhon ma sadia leleng tingki na boi dipangke hamu laho marsiajar, unang paloas manang aha pe na manggugai hamu. Lului ma inganan na denggan, jala padao ma angka na boi manggugai, pamate ma radio, televisi, manang handphone. Martangiang ma andorang so marsiajar asa boi dilehon hamu roha muna mamparsiajari Hata ni Debata ndang mamingkirhon angka na asing.—Pilippi 4:6, 7.\nTandai ma na laho diparsiajari, jala bahen ma asa boi mangalehon hatorangan. Parjolo sahali, pingkirhon ma hirahira aha do na laho diparsiajari taringot tu judul i. Pingkirhon ma angka judul ni parsiajaran i, dung i ida ma songon dia angka pasal i domu tu angka judul i, jala ida ma angka gombar dohot sungkunsungkun na pahantushon apala na ringkot disi. Dungkon i, jaha ma ganup paragrap, jala lului ma alus ni sungkunsungkun na adong disi. Ida huhut jaha ma angka ayat na adong disi, jala pingkirhon ma songon dia angka ayat i domu tu parsiajaran i. (Ulaon ni Apostel 17:11) Dung dapot muna alusna, tandai ma pigapiga angka hata na boi mangurupi hamu mangingot alusna. Dung i, molo olo hamu, boi do hamu martudu di parpungan laho pasahathon alus manang hatoranganta sandiri.\nMolo godang diparsiajari hamu di parpunguan ganup minggu, lamu godang ma parbinotoanmu sian Bibel.—Mateus 13:51, 52.\nHasomalan aha do na porlu bahenonmu laho patupahon na laho diparsiajari di parpunguan?\nSongon dia do hamu boi patupahon hatorangan na laho dipasahat di parpunguan?\nMangihuthon isara na dipatorang di ginjang i, hobasi ma Parsiajaran Joujou Paboahon manang Parsiajaran Bibel Huria. Marhite pangurupion sian na mangajari hamu, patupa ma hatorangan na laho sipasahatonmu di parpunguan minggu na ro.\nSongon dia do Patupahon Parsiajaran Laho tu Parpunguan Sitindangi Ni Jahowa?


ULU NI DENGKE DOHOT DENGKE SIUK | Raja Mandidang Sitorus\n« Parrapoton dipartuatni natuatua Martonggo Raja manang Marria Raja ?\nTaringot tu hamatean »\nDecember 1, 2017 by Sampe Sitorus,SE (A. Hitado Managam)\nDilarang keras mengcopy posting tulisan ini ke blog, web site atau sosial media termasuk mendistribusikan untuk keperluan mendapatkan keuntungan material maupun non material. Kalaupun ingin berbagi pengetahuan, harap mencantumkan link. Hindari plagiat\nAHA DO DENGKE SIUK, BOASA DIDOK DENGKE SIUK JALA ISE DO NATALUP PASAHATHON DENGKE SIUK ?\nDisada ulaon unjuk naniadopan, haroroniba boru rap hundul dohot pigapiga halak natuatua(paramangtuaon dohot paramangudaon), topet nasida ninna piga-piga hali manjaha angka nahugurathon siala dicetak ianakahonna. Dinamarkombur hami taringot diangka nanigurathon i didok nasida mansai las rohana alai taruli angka sundut naumposo marhite nanigurathon i.\nTep… ditingki marsipanganon tarbege nasida protokol ni Parboru manggorahon dengke nasahat tu nasida. Tangkas digorahon parjolo Dengke Siuk sian nasida na samarga (namarhaha maranggi), laos diuduti Dengke Siuk sian horongni Hulahula dohot Tulangnasida (sude ma digorahon).\nNinna sahalak sian natuatuai na rap dohot au i mandok: asalma dipandokhi amanta Protokol i, ai nasodiboto do nuaeng aha nanidokna i ?\nTapaima ma jolo boha do annon gora gora ni Protokol ni Paranak ninna donganna natuatua nadilambunghu.\nManggora ma tutu Protokol ni Paranak, didok : hujalo hami do dengke siuk sian Hulahulanami Rajai Raja….., hujalo hami do dengke siuk sian Tulangnami Raja i Raja……. (dohot namangihut simpul panggoraon nasida).\nSimpul marsipanganon disunghun nasida pandapothu taringot tu panggoraon ni Protokol di dengke napinasahat ni horongni Hulahula dohot Tulang nasida i. Mansai manat do ahu mangalusi, biar rohangku “namanguji” pangantusionhu do nuaeng natuatua on, ai tangkas do diboto nasida nahurang ampit panggoraon ni Protokol i, alai boasa ma pola tung sunghunonna pandapothu taringot tusi.\nHupaandar pangantusionhu, hudok: Santabi di hamu angka natuatuaniba, molo hupaandar pe pangantusionhu ba idope nabinoto, alani i molo hurang dasip ba tuturi hamu annon au asa lam dasip pangantusionhu ninghu mangalusi.\nPos roham ndang namanguji langkam hami, asa rap mamora do hita dipangantusion ninna nasida huhut rap mengkel. Bah.. dicopy among ate pandohanhi ai somal do hugurathon i diujungni nahugurathon ninghu huhut mengkel.\nDungi hupaandar ma pangantusionhu taringot tu dengke siuk songon na hugurathon ditoru on:\nNajolo ninna diangka namarhaha maranggi, jala sasiulaon molo masa ulaon unjuk (Pangolihon Anak manang Pahutahon Boru) sai masiurupan do nasida laho patupa nahombar tusi.\nMolo Pangolihon Anak dipapungu ma indahan siuksiuk hombar tu naung ditolopi nasida isarana sapandahan.\nTingki somasa dope manghuhus partenda(molo di Porsea nahumaliangna gabe parkarejo ni partenda nama namangalompa indahan), indahan naung dilompa do dipasahat manogot niulaon i tu hasuhuton. Dipudian ni ari boras nama dipasahat alana parkarejoni partenda nama namanghuhus indahan, nunga ummaloan nasida.\nHuingot dope tingki pesta unjuk pangoli ni abang Aller Sitorus dohot angkang boru Napitupulu, ro do pinomparni anggidolinami Op. Tumonggur sian Dolok Nagodang ima Op. Uluan dohot Amani Uluan rap dohot pinompar ni Op Paralatan- Lumban Tongatonga Silamosik mamboan boras siuksiuk jala denggan do disurathon i disada buhu laos dipasahat do tu amonghu. Boasa pola disurat di sada buhu ? Ai marpardomuan do i tu pandohan Sisolisoli Uhum, Siadapari Gogo. Haduan molo marulaon nasida tontu patupaon ni amonghu ma songon napinatupani nasida i.\nNuaeng on gabe Partumpak di jabu nama digoari, alana ndang dialaman nasida pasahat tumpak alai dijabu do ndung mulak sian gedung laos udurma tu jabu laho manjanghon parumaen. Hami pe pinomparni ompunta Raja Mandidang Sitorus na di Jabodetabek on, somal do huulahon hami i. Molo pe ndang apal boi ampit sude manjanghon parumaen di jabu, ba sipareahan ma i tujoloanni ari asa lam tu singhopna.\nMolo Pahutahon Boru (somal dihamian -Porsea nahumaliangna ulaon sai ditaruhon jual do) dipapungu ma dengke siuk laho boanon jala pasahaton ni Parboru tu Paranak.\nDi Jabodetabek on di hami pinomparni ompunta Raja Mandidang Sitorus hupatupa hami dope papungu dengke siuk, tutu nunga dos rohanami marhite uang rupiah disurat be ma di buku dengke siuk laos dipasahat ma tu suhut. Huingot dope pamuli boru hami ima Christina br Sitorus tu helanami marga Sihombing tangkas dope hupadalan hami buku dengke siuk.\nDengke napinasahat ni Parboru i ma Ulu ni Dengke sihasagathonon ni Paranak, ido asa masa tabege manghasagathon Ulu ni dengke.\nJuhut napinatupa ni Paranak i sasintongna sihasagathonon ni Parboru do i, ido asa somal didok manganhon juhut ni boru.\nLaos hupaandar ma pangantusion taringot tu Panjuhuti songon naung ginurathon di blog tanggal 28/05/2009 naung salpu, nion ma parhitean tusi:\nPangantusionhi ditolopi nasida jala dituturi au taringot tu Panjuhuti, Dengke Siuk dohot Dengke nabinoan ni Hulahula, tamba ma parbinotoan laos nigurathon ma ditoru on.\nDIULAON UNJUK ISE DO NAMAMBOAN DENGKE ?\nNinna sasintongna namamboan dengke tu ulaon unjuk holan 3 horong do ima:\n1. Parboru (dengke nabinoanna dipasahat tu paranak ima nagabe Ulu ni dengke, alus ni Panjuhuti)\n2. Hulahula ni Parboru(Tulang ni siboru namuli, sijalo Upa Tulang), dengke nabinoanna dipasahat tu na marhasohotan (bere dohot ibeberena i -pengantin). Tarajumi dengke upa do i, ai namangupa na hot ripe i do nasida.\n3. Hulahula ni Paranak(Tulang ni Pangoli), dengke nabinoanna i dipasahat tu bere dohot na gabe boruna i (penganten). Tarajumi dengke upa do i, ai namangupa na hot ripe i do nasida.\nTolunsa namamboan dengke on tangkas do pasahathon dengkena. Dihita halak Batak Toba di Jabodetabek on ndang dipamasa be pasahathon dengke. Gabe taringot au tutu didonganta Batak Simalungun adong do pulik partingkian pasahat dengke tu penganten.\nNuaeng on nunga sude horong ni Hulahula dohot Tulang mamboan dengke, natape toropan hasuhuton na patupahon. Ai tingki mangontang (pasahathon Gonghon dohot Joujou) pe nunga laos didok: unang pola loja nantulang/inangbao mangalompa, nunga hupatupa hami dengke siboanon muna, dipasahat parhobas nami pe annon di gedung, ninna).\nToho do tutu diparade do dengke i jala dipasahat laho boanon ni boruni Hulahula/Tulang alai ndang adong sian nasida na tangkas pasahathon dengke i tu hasahatanna. Gabe dos do songon parbue nabinoanna i parsahat ni dengke i ndang diupahon tu naimbaru hot ripe i.\nMulak ma muse tu dengke siuk.\nMolo boti napasahathon dengke siuk holan Parboru namarhahamaranggi do.\nOnma deba imbarta tu halak Batak Simalungun, alai pinarrohahon namasa di Medan tangkas dope Tulang ni Pangoli dohot Tulang ni Siboru Muli pasahat dengke nabinoanna i. Mangoli berenami Faldo Hasian Gultom tu borunami boru Pasaribu, dipangido Protokol do asa borhat hami pasahathon dengke nabinoannami, suang songoni nang Tulang ni borunami (Hulahula ni Pasaribu marga Nainggolan).\nJadi tingki dinamanggora dengke siuk Parboru holan dengke ni nasida namarhaha maranggi do digorahon dengke siuk.\nParanak pe ndang adong manggorahon dengke siuk.\nMangihuthon Panuturion ni natuatua dohot napinarrohahon ulaon di Medan, porlu sulingkitonta namasa di Jabodetabek on:\nDang gorahononhon dengke nabinoan ni Hulahulanta dengke siuk. Ai ndang siuksiuk ni nasida i tu hita, tarlumobi molo Parboru hita ndang na mangurupi hita nasida laho patupa ulu ni dengke. Boha ia tauhal jala dos ma rohanta mambuhai asa holan 3 horong i ma namboan dengke jala tangkas ma dipasahat tu hasahatanna.\nMolo ndang boi dope tabuhai jala songon sinuaengon dope sude horong ni Hulahula dohot Tulang mamboan dengke jala ndang pulik partingkian pasahathon i, holan digorahon ma jala dengganma tadok: Hujalo hami do dengke nabinoanni Hulahulanami Raja i Raja…., Hujalo hami do dengke nabinoanni Tulangnami Raja i Raja… (dohot udutna).\nDihorongni Paranak pe nian dos ma songon na di Parboru.\nNamangihut di hita suhut Paranak, molo pajagarhon laos rap manghasagathon dengke ditingki marsipanganon hita namarhaha maranggi, boru/bere, dongan sahuta, naeng ma nian tangkas dihatahon Ulu ni dengke. Ai na rap manghasagathon do hita di Ulu ni dengke napinasahat ni Parboru (nasida manghasagathon juhut na tapatupa, hita manghasagathon Ulu ni dengke napinasahat nasida).\nMolo pe tapajagar dengke tu Hulahula dohot Tulangnta ba nadenggan ma molo tadok dengke lompan.\nTarsongon ima pangantusion na boi pinaandar tu tongatonganta, atik tung adong pangantusion namarimbar denggan ma tapaandar asa rap mamora jala lam dasip pangantusionta taringot tu Panjuhuti, Dengke Siuk, Dengke Binoan ni Hulahula.\nTulisan ini saya posting menjawab pertanyaan dari sekian banyak pembaca yang bertanya kenapa sekian lama belum ada postingan baru ?\nSebenarnya banyak hal yang ingin kutuliskan, namun saya punya kelemahan dalam mengetik agak lambat, ditambah waktu luang untuk menulis terbatas. Hampir setiap mempersiapkan postingan saya harus begadang mengetik hingga diatas pukul 00.00 Wib. Kebayang kan kesalnya ketika Plagiator dengan seenaknya hanya copy paste edit sedikit dan tidak malu posting lagi seolah tulisannya.\nKalau mau jujur , apa sih susahnya mencantumkan link ? Semoga tumbuh kesadarannya.


PATUA HATA LAOS MARHUSIP | OMPPUNG JESSIE PURBA\nA. MARHUSIP / MANGHATAI SINAMOT\nUlaon pangolihon Anak manang pamulihon Boru do Ulaon naumbalga dimasyarakat ni Halak Batak. Dibahen i naeng ma nian parjolo dihubungi Paranak manang Parboru angka Dongan Tubuna Raja Parhata di angka Ulaon nanaeng pamasaon nasida be, jauh-jauh hari, unang gabe adong namanghurangi ditingki ulaon i asa sude terlaksana dohot denggan.\nB. RAJA PARHATA (PARSINABUNG)\nDi sude marga do di halak Batak adong Raja Parhata didok ma i Pangituai ni Adat di-nasasaompu, hirahira naboi panungkunan ma on diangka Ulaon di masyarakat Batak Ala pangidoan ni Paradaton di Halak Batak namandok: Tinallik huling-huling, tarida holi-holi, molo marulaon nasaparadaton Hahadoli-Anggidoli ma nagabe Panamboli (Parsinabung). Molo ni ida jala nidodo panghilalaan ni dongan Raja Parhata/Siulahon Paradaton diangka nasaompu saparadaton, sipata tung mansai lungun do. Tanggung Jawab ni ibana diangka ulaon i sian mamungka sahat tu nasidung ingkon lehononna tingkina, gogona dohot sude pingkiranna. Sipata ditadinghon ulaonna dohot angka haporluan ni keluargana holan ala tanggung jawab laho mangulahon ulaon ni donganna di angka ulaon paradatoni.\nPanamboli/Parsinabung = Raja Parhata Panungkun manang Raja Parhata Pangalusi.\nSongon contoh :\nMolo marulaon Pangolihon Anak ma Keluarga Hutagalung, kebetulan ulaon on di Pomparan ni Miralopak (Datu Harean manang Tuan Napitu). Sai dipaingot Raja Parhata ni namarulaon i do Suhut i asa unang lupa manggokkon pomparan ni Anggidoli sian si Rajainaina jala dilehon angka goar nasida sian na-Opat Ompui: Matasapiak Langit; Datu Sorga; Sibulung Motung dohot Partombus dohot Boruna tu suhut i.\nTung so ditanda suhut Paranak manang Parborui manang naise sigokkononna I alai ingkon dihaporluhon Suhut namarulaon i ma pasahathon Gokkon i jala diondolhon asa ro nasida tu ulaon i..Sesuai tu sistem panghataion songon napinatorang diginjang i gabe rap marlas ni roha ma angka namardongan tubu..\nAi molo pinasangap Dongan Tubu, marsangap ma nang iba jala marture ma ulaon nanaeng si ulaoni. Ai didok do tutu: Sisolisoli uhum, siadapari gogo.\nUnang ma nian main tembak tu Dongan Tubu na ro di Mata ni Ulaoni, so tung gabe sega tingki ni dongan tubu ala so tarjuasa pangidoan ni Dongan Tubuna.\nAsa masipasangapan, masihaholongan angka namardongan tubu disude kondisi, unang ma nian songon namangait tu ngadol; molo di haporluonna, naeng ro jala mian angka donganna, hape di haporluan manang di ulaon ni donganna, ditadingkon dohot alasanna be. Unang ma songoni sifat di hita Molo so adong apala naporlu situtu, sai olo ma hita mandongani dongantai di ulaon nasida sahat tu nasidung. Ai hita be pe adong do tingkina ingkon marulaon.\nPosted by MauliateMaruliPurba on 21 Juli 2012 in BUDAYA BATAK and tagged "PATUA, "PATUA HATA LAOS MARHUSIP".


Pesbuk…. – Amani Partogi\n← Patigor ma aham….\nDisada tikki, dihutai adong ma masa ulaon pamasu-masuon. Songon na somal, andorang so dipasu-pasu di gareja ditiktikkon do ulaon i di gareja. Asa sude na liat na lolo mamboto, na naeng adong ulaon di huta i. Alai dang songon tiktikng sinuaeng on. Ala sude do nungga jemaat i nampunasa Pesbuk, jala sude do online sian heppon blek berri, gabe marhite tona sian i nama dibaen sittua si jaha tikting i.\nDimanogot na i ari minggu i, nunga di tongos ibana tikting i, jala ruas pe andorang so sahat dope di gareja nuga boi jahaonna tikting sadari on. Nang barita na asing pe tahe songoni do dibaen patolhashon tu ruas i, mulai sian dakdanak na sorang sahat rodi pamilliton ni akka sittua, akka sewan di gareja i.\nAi so jolo kampanye be do ruas i, mangido pangurupion di pesbuk na be, dungi di pillit ma ise na gabe sittua, nagabe parhobas di huria i, marhite hite pesbuk i. Jala, molo mandurung pe dang masa be dilean hepeng songon sisaonari on, ai tor tarida do dilayar ni pesbuk i nomor rekiening ni gareja i, ia so i nomor account Pay Pal dohot nomor ni beguattuk na asing muse. Jadi, molo didok rupani “naeng papungu pelean do hita sadarion baen tuppak tu ianakkotta sikkola minggu, ala naeng manuhor komputer na baru nasida tu limaratus dakdanak sikkola minggu” tor hatop be do ruas i pakaluarhon belek berri nang bottar berrina be, dungi dipamasuk ma nomor ni rekening i, jala tor pungu ma hepng i. Nang sittua bendahara pe tor hatop do dapot barita naung pungu durung-durung i. dang songon saonari on rupani, ikkon paimaon saminggu, ai di bilangi kodo hepeng arga saripu perak i di bilut parhobasan.\nDidok amanta bendahara i ma ” durung durung di hita sadari on ima, nasaon ma hepeng, nasaon ma marhite TT transfer, nasaon ma marhite PayPal jala nasaonma marhite kredit card, mauliate ma dinasida akka na mangalehon”. Jala taranfarant do attong akka parhepengon pe.\nSongon na hudok namasa pamasu-masuon nakkinon, jalo do dibaen sittua i barita tu pesbukna, didok ma dipesbuk i ” tikting parjolo, naeng manjjalo pasu-pasu pasu parbagason ma ianakkon ni huriatta, jumonggar sian huta yahoo dot com, dohot oroanna ima srihandayani boru ni amatta sittua natigor sian huta gemail dot com, jala dipatupa do resepsi di huta prenster dot kom.\nBoha molo ulaon adapt tahe??.\nOn dope naukebatna. Jadi dung mardalan undangan ni paranak dohot parboru, tong do sian pesbuk. Dang songon pesbuk si saonri i, holan akka donganna do na adong. Ai anggo pesbuk tu ari nanaeng ro on, nunga dibaen disi sahat tu sude pamilina, oppung ni oppung ma tahe. Ai tarida ma disi ise tulangna, ise bona tulang, ise bonaniari ni pangoli nang oroanna i. Ai dang holan goarna be dipabotohon disi, alai dohot ma pesbukna, ye emna, skaipina, dohot dia akka na asing.\nJala dinamarhata adat, mulai sian namarhori-hori dinding ninna, marhata sinamot, ai nunga dibahen marhite telekonferense. Dien parboru dohot paranak ma layar monitor na balga dijabuna be, dungi dimulai ma ulaon adat i marhite telekonferense i. Dang porlu be lao dao marulaon adat. Ai molo holan naeng pajuppang nang holan marsitandaan dooi do marhite, chatting di pesbuk nang si ye em.\nNang tu jolma na modding pe tong do songoni, molo saonari nda holan hata dison maradian do dibaen disi??. Anggo anon, dohot do goarna di pesbuk disurathon disi. Nang akka goar na asing tahe, tarida do disi. Mulai sian gelarna di pesbuk, ye em, skaipi imel dohot na asing muse.\nHebat ma tutu namasai! Jayani pesbuk ma i.\nAmaniPesbukria di prensterdotkom\nPos ini dipublikasikan di TORSA dan tag amanipesbuk, FaceBook, Hendry Lbn Gaol, pesbuk. Tandai permalink.


NDANG TARHAISHON SORI NI ARI – TanoBatak\nNDANG TARHAISHON SORI NI ARI\nMolo matua natua-tua siganjang umur alai martilaha matua ibana, didok ma i sori matua. Natua-tua na gabe, siganjang umur alai otik gomparanna ipe didok do i sori matua.\nAtik pe godang pinomparna alai sai adong dope panarihonna di ianakhonna i, ima na so marrumatangga, na so tuk balanjo atik pe naung marruma tangga, na so tubuan anak, boru, didok ma i na sari matua. Alai molo so adong tilahana huhut gabe, didok ma i saur matua, atik pe so mamora. Naung sampur sude hagabeonna, sinadonganna rungkup sude ndang adong laok di parianakononna dohot parngoluonna didok ma i saur matua mauli bulung.\nTung mauli bulung pe natuatua, uju di ujung ni ngoluna dipasangap marhite gondang sabangunan ndang mangerbang tangan ni anak dohot boruna manortor, ai tong do ibana namatean ama/ina goaron. Angka pahompu, nini, nono do nampuna tohap mangirjak disi. Dangka do anak dohot boru, pahompu dohot nini, nono do bulung namangerbang i.\nTung marujung pe ngolu ni na mauli bulung, molo adong dope namanghabaluhon, ingkon manjalo tujung do ibana di parbaluonna i. Rongkap do tujung i di namabalu jala ndang tihas i di na mauli bulung. Saput do sahat tu na marujung ngolu i, hombar tu hasomalanna be nahombar ise do manaputi.\nUju adong hamatean di sada luat, ditonggo do raja asa adong manotari ulaon i. Raja i ma mangalehon timbangan ni adat nahombar sipatupaon tu marujung ngolu hombar tu tohap parngoluonna. Diboto Raja do dia napatut manghalang gordang bolon, dia na so patut tusi. Molo tung adong pe suhut mangido manghalang gordang, ingkon jolo adong do totaran sian Raja, alai nang pe songon i ndang piga halak manosohon hasuhutonna i molo so hombar dope di partuaon i agia pe mamora.\nRaja nuaeng, ndang piga be napatut mangaramoti adat jala hot di patik ni adat i dohot paruhumonna. Dang tiala be roha nasida manunggalinghon sapean ni adat i mambahen patik naimbaru mambahen marsinggaulan adat i songon haolon unte, marlambianan roha angka namarnida songon tiopon tanduk. Dang adong be pator hasintongan di adat tu angka naposo, ai nunga sintong be na lehe hian.\nAdong ma mandok ndang namabalu dohonon tu naung gabe, alai dung tinangkasan na boha do? Ndang adong alusna. Ndang tujung be goar ni ulos sipasahaton tu namabalu naung gabe, sampe tua nama, ninna be. Dung tinangkasan ulos aha na pinasahatna tu angka pahompuna, didok tong do sampe tua. Antong nunga disarupahon tujung ni namabalu tu ulos ni pahompu, rap sarupa sampe tua. Ima parbue ni adat tinotaran ni angka natelhang na so umboto hasintongan ni adat dibagasan patik dohot uhum. I ma haroro ni uhum naimbaru, sisamak, ima na so umboto ojahan ni adat nauli dohot pambahenan naroa.\nMulleulle sanggul ni parjabu bona, beha pe soso ni raja, guru disuhut do hasuhutonna. Hombar tu sigamuon di ulaon i, metmet manang balga, i do pangguruan tu suhut. Alai ianggo patik ni adat hasintongan ni uhum tong do marpangguruan tu Raja. Nunga bile raja nuaeng sian suhut. Molo adong suhut namora, nagabe, dibahen ma lomona, gabe maroloan tu ibana ma angka Raja. Dibuat angka raja i ma dalan haluaanna namandok guru di suhut do ulaonna. Alai lupa nasida, na ingkon guru di raja do ruhut ni adat namasa di horja i tinolopan ni bius.\nParsorion, namarharoroan do i sian hata �sori�. Sori, ima bagian na so tarpasiding, turpuk na so hasingkatan. Molo naung ditodo rohana do jadi soridalu ujungna mate di porang ibana, ndang sitihaan be i. Songon i nang na hasomalan di tao silumallan, molo tung mate manongnong ibana, tong ndang adong be sitihaan. Nunga disi be sori ni arina, ai nunga ditodo turpukna disi ngoluna jala managam hamateanna disi.\nAdong do sori na boi tarhaishon, ima molo nuimpat pator ni ngolu naung niundukhon. Molo dietong hamatean sambing do soridalu, ujungna sumurut ma ibana sian i.\nDi parngoluon pe adong do sori na boi tarhaishon, ima molo hamatean do halosohon namanghorhon hapogoson, ujungna sumurut ma ibana sian i tu haringgason dohot hapadoton.\nSori na so tarhaishon ima tihas diboan tubu dohot tihas ala ni sahit. Ima nidok ni natuatua ndang tarhaishon sori ni ari. Ianggo hapogoson, haotoon, na boi do i haishononhon. Molo hapadoton niulahon tarabor ma hapogoson, molo ringgas marguru tarabor ma haotoon.\nDi adat dohot uhum, ise pangguruan ? Didok natuatua na hot di tuhe do sungkunon tuhe, na hot di gadu do sungkunon gadu. Haliluon do molo sungkunon tuhe tu pangansi, haotoon do molo sungkunon gadu ni uhum tu pangeak.\nMolo tung so adong be nuaeng sungkunon tuhe ni adat dohot gadu ni uhum sian natuatua di halak Batak, ra on ma nidokna sori ni ari di adat Batak?.


LITURGI PERKAWINAN BAHASA TOBA ~ PAROKI MARIA PERTOLONGAN ORANG KRISTEN\n01.32 Gereja Katolik Maria P.O.K.-Sidikalang No comments\nGEREJA 'MARIA PERTOLONGAN ORANG KRISTEN' SIDKALANG\nOrang tua : Amang Pastor nami na pinarsangapan. Nunga marsitandaan jala nunga\nmarsihaholongan ianakhon nami on, ima si ……………………… dohot si ……………………... Ala ni i, saonari ro do hami angka natoras ni nasida pasahathon nasida tu Huria ni Jesus Kristus marhite-hite amanta pastor, jala hupangido hami asa rade ma amanta pastor mamasu-masu nasida marguru tu angka ruhut-ruhut nang hasomalon ni huria Katolik.\nPastor : Mauliate ma dihamu, disude haporseaon muna pasahathon\nnasida nadua on, asa diresmihon pardongansaripeon nasida di bagasan Huria Katolik. Sai anggiat ma Debata mamasu-masu hita saluhutna tarlumobi nasida nadua on: Dibagasan goar ni Ama, dohot Anak, dohot Tondi Porbadia.\nPastor : Saonari dibagasan haporseaon, rap udur ma hita masuk tu bagas joro ni\nDebata laho mangulahon ulaon Sakramen Pardongansaripeon na badia i.\nPastor : Hagogoon ni Tuhanta Jesus Kristus, holong ni roha ni Debata\ndohot parsaoranni Tondi Porbadia ma, mandongani hamu saluhutna.\n----------------------------- (Hohom satongkin)--------------------------\nPastor : Sai marasi ni roha ma Debata na sunhinagogo i di hita, sai disesa Ibana\nma angka dosanta, jala ditogu-togu ma hita tu hangoluan na tong-tong.\nPastor :Tuhan Jesus Kristus, Ho do Hata i na sian Debata na boi paluahon hami.\nPastor : Diparmudu-mudu Ho do hami asa boi huhaholongi hami\nDebata jala marhabasamon songon Ho sandiri.\n(P. Baoa ) Marsioloan ma hamu sian biar ni roha muna mida Kristus. Dioloi\nangka parompuan ma baoana be, songon pangoloi di Tuhan! Ai baoa i do ulu ni pardihutana, songon Kristus ulu ni huria i; laos Sipangolu daging i do Ibana. Alai songon pangoloion ni huria di Kristus i, songon i ma angka parompuan maradophon baoana be di na saluhutna.\n(P. Boru-boru) Hamu angka baoa, haholongi hamu ma pardihuta muna be songon\nKristus,na manghaholongi huria i jala dilehon do diriNa humongkopsa; asa diparbadiai, dung diiasi marhite-hite na mandidihon aek di bagasan Hata i. Jala sangap do dipadiri di Ibana huria i, so marlindang, so marhalingking, manang marhahurangan dia pe, asa badia tahe jala so hasurahan. Songon i do patut haholongan ni angka baoa pardihutana be, songon danging na sandiri, na mangkhaholongi pardihutana, dirina do na hinaholonganna disi. Ndang dung dihosomi jolma daging na, diparmudu-mudu do jala dipainuinu, songon pambahen ni Kristus tu huria i. Ai ruas ni dagingNa do hita. “Ala ni i, tadingkonon ni halak do amana dohot inana, mangangkupi dongan saripena; jala gabe sada daging do nasida na dua i”.\n(Dua pengantin) Tung na balga do hahomion on; alai tu Kristus dohot tu huria i\nhuhonahon. Alai sandok ganup hamu, masihaholongi pardihutana be songon dirina, alai dihabiari parompuan i ma baoana!\nTatangihon ma Barita Nauli ni Jesus Kristus na pinatomu-tomu ni si Johannes\nCalon Pangoli : Amang pastor na hinahormatan, mardomu tu hata ni Tuhan sandiri,\nhami na dua nunga satahi jala sahata naeng sapanghilalaan dohot saparsitaonon saleleng hami mangolu. Jala ala ni i, saonari hupangido hami rade ni roha muna laho mangarasmihon, jala mamasu-masu hami gabe sada ripe mangihuthon adat dohot aturan ni Huria Katolik.\nPangula ni Huria : Amang pastor nami, nahinahormatan. Ahu pangula ni huria di hurianta on\nmarhatutu pangidoan ni angka donganta on. Ala ni i, hupangido hami, asa rade roha muna mangarasmihon jala mamasu-masu pardongansaripeon nasida on mangihuthon angka aturan dohot ruhut nang hasomalan ni huria Karolik. Jala Marguru tu pangantusion dohot parbinotoan nami, nunga boi nasida manjalo Sakramen Pardongansaripeon, ala nunga sahata saoloan, jala satahi nasida i di bagasan holong, jala nasida pe nunga paradehon dirina huhut ndang adong be ambat-ambat na boi mangambati pardongansaripeon nasida i. Alai nang pe songon i, dumenggan tasungkun ma jolo angka saksi dohot nasida nadua.\n15. Padan manang Janji Pardongansaripeon\nPastor : Hamu na dua, saonari mardongan serep ni roha na ias, jala na polin,\ndi bagasan sangkap nauli dohothaporseaoan, hajongjonghon hamu ma saonari padan pardongansaripeon muna i!\nPastor : Ale ……………………… nunga tutu situtu hamu marsangkap laho\nmangaresmihon pardongansaripeon muna on.\nPastor : Hamu sude angka dongan na hinaholongan, ulaon sipasautonmuna on na\nmangonai do tu sandok hatopan hajolmaon, nang tu Huria i pe! Dibahen i, pinangido tu hamu saonari, asa tangkas paboaonmuna di jolonami, ias dohot gomos ni sangkapmuna i, marhite na mangalusi angka sungkun-sungkun nami on.\nPastor : Hamuna …………….., na nunga tutu situtu do hamu marsangkap\nmanghaholongi, pasangaphon jala manghormati dongansaripemuna on saleleng hamu mangolu?\nPastor : Ale …………………... (Baoa) pamasuk ma tin-tin on jari manis ni dongansaripemu bahen tanda burju ni roha dohot holong mu tu ibana. Di bagasan goarni Ama, dohot Anak dohot Tondi Probadia. Amen.\nPastor : Ale …………………... (Boru-boru) pamasuk ma tin-tin on jari manis ni dongansaripemu bahen tanda burju ni roha dohot holong mu tu ibana. Di bagasan goarni Ama, dohot Anak dohot Tondi Probadia. Amen.\n(Molo kedua pengantin katolik, ulaon i ditorushon dohot Misa Nabadia, langsung ma tu halaman)\nAle Tuhan, tatap ma angka dongan nami on, na pinungka nasida di joloM dohot di jolo ni langgatanMi, sai diulahon jala diradoti nasida ma i mardongan hagogoon ni pasu-pasuM. Antong, patimbul ma hasangapon ni goar-Mu di bagasan pardongansaripeon ni nasida on, bahen tiruan di hami, na tau puji-pujian di Ho, nuaeng dohot ro di saleleng ni lelengna.\nPastor : Martangiang ma hamu, angka dongan, anggiat dihalomohon Debata\nPastor : Ima tutu, na tama jala patut, tigor jala uli do, asa tongtong jala manang\ndidia pe mandok mauliate hami tu Ho, ale Tuhan, Ama Nabadia, Debata nasunhinagogo jala na manontong, i ma marhite-hite Kristus Tuhan nami. Ai marhite Ibana do ditogu-togu Ho hajolmaon tu hatuaon i; di bagasan Ibana do diadongkon Sakramen Pardongansaripeon gabe pardomuan ni holong, asa patar holong ni rohana mida oroanna, i ma Huria i; sude anak na tubu sian pardongansaripeon naung pinasu-pasuMidipabangkit Ho do gabe anakMu, sitean angka parsaulian sogot, dongan panean ni Kristus.\nUmat : Nabadia, Nabadia, Nabadia do Tuhan….. (Ende Nabadia)\n26. Tangiang Bolon II\nDi borngin uju dipasahat Ibana, paima so songgop sitanonon na bernit na jinalo-Na sian rade ni rohana, dibuat Ibana ma roti, didok ma mauliate, diponggoli ma roti i, diparlehon tu angka sisean-Na, huhut mandok:\nPastor : Antong, huhut marningot hamamate dohot heheheon ni Kristus,\nhusombahon hami do tu Ho ale Amang, roti hangoluan dohot panginuman haluaon on. Mandok mauliate do hami ala nunga dipatama Ho hami jongjong tu adopan-Mu, lahao marhalado di joloM.\nUmat : Anak biru-biru ni Debata, na mambuat dosa ni portibi on,\nAsi rohaM di hami.\nAnak biru-biru ni Debata, na mambuat dosa ni portibi on,\nLehon ma dame di hami.\n35. Manengken Berkas-Berkas Perkawinan\n36. Pasu-Pasu Parujungan